GBE BUBU Armenian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Myanmar Polish Portuguese Romanian Sepedi Sesotho (Lesotho) Setswana Slovak Slovenian Swahili Tsonga Turkish Ukrainian\nNE ÈLÉ ŋku ɖe Greece dukɔa ƒe anyigbatata ŋu la, akpɔe be dukɔa ƒe akpa gãtɔ nye ƒukpo afã kple nu si dze abe ƒukpo gã aɖe ene le anyiehe gome. Anyigba lɛ aɖe tsia anyigba eve siawo ɖekae, eye anyigba lɛ sia ƒe akpa si mekeke kura o la anɔ abe kilometa 6 ene. Anyigba lɛ sia si woyɔna be Korinto ƒe ƒudomenyigba bíi la tsia Peloponnese ƒukpo afã si le anyiehe gome la kple dukɔa ƒe akpa gãtɔ si le dziehe gome la ɖekae.\nVevienyenye bubu aɖe hã le ƒudomenyigba bíi la ŋu. Woyɔnɛ be atsiaƒu ƒe tɔdzisasrã, elabena Saronik Ƒukɔme, si de nu ɣedzeƒe Mediterranea kple Aegea Ƒua me la le eƒe ɣedzeƒe gome, eye Korinto Ƒukɔme, si yi ɖade nu ɣetoɖoƒe Mediterranea, Adriatik Ƒua, kple Ionia Ƒua me, hã le eƒe ɣetoɖoƒe gome. Esiawo katã titinae Korinto dugã, si nye teƒe vevi aɖe si apostolo Paulo tɔna ɖo le eƒe dutanyanyuigbɔgblɔ mɔzɔzɔwo me, si ƒe ŋkɔ nyɔ le eƒe nudzedziname kple kesinɔnu geɖeawo kple agbe maɖɔʋuwo nɔnɔ ta la le.\nDugã Si Le Afi Si De Edzi\nWotso Korinto dugã la ɖe anyigba lɛ vevi sia ƒe ɣetoɖoƒe gome. Melidzeƒe eve le dugã sia me, ɖeka le eƒe ƒudomenyigba bíi la ƒe go si me, eye evelia hã le eƒe go kemɛ—siwo ƒe ŋkɔwo nye Lechaeum, le ɣetoɖoƒe gome, kple Kenxrea, le ɣedzeƒe gome. Esia ta Helatɔ anyigbaŋutinunyala Strabo ɖɔ Korinto be enye “dugã si ɖo kpo ɖe melidzeƒe eve dzi.” Asitsamɔ siwo to anyigba ƒuƒui kple atsiaƒu dzi geɖe Korinto dua me la na wòva le teƒe deamedzi aɖe, si na eƒe ŋkɔ nyɔ le asitsanyawo me, eye wòkpɔ ŋusẽ ɖe anyigba ƒuƒui dzi mɔ siwo ge ɖe dua me le dziehe kple anyiehe gome kpakple afi siwo meliwo tona le ɣedzeƒe kple ɣetoɖoƒe gome ge ɖe eme la siaa dzi le asitsanyawo me.\nTso keke blema ke la, meli siwo tsoa ɣedzeƒe (Asia Sue, Siria, Foinike, kple Egipte) kple ɣetoɖoƒe (Italy kple Spain) la kua woƒe agbatsɔʋuwo vaa afi sia, eye woɖea agbaawo ɖe melidzeƒeawo dometɔ ɖeka hedea wo ʋu kilometa ʋɛ aɖewo yia ƒudomenyigba bíi la ƒe akpa kemɛ. Woɖea agbaawo dea tɔdziʋu bubuwo me le afi ma heyia mɔzɔzɔa dzi. Wohea tɔdziʋu suewo toa ƒudomenyigba bíi la dzi to mɔ aɖe si woyɔna be diolkos la dzi.—Kpɔ aɖaka si le axa 27.\nNu ka tae tɔdzimɔzɔlawo lɔ̃a mɔ si to ƒudomenyigba bíi la dzi la boŋ zazã? Elabena esia nana woƒoa asa na kilometa 320 ƒe mɔzɔzɔ to ƒu dzi aƒo xlã Peloponnese ƒutato siwo dzi ahom sesẽwo tuna le ƒe afɔkuwo. Malea Ƒutato, si ŋu wogblɔna le be, “Ne ète kpɔ be yeaxa mɔ ato Malea Ƒutatoa ŋu la, ke màgatrɔ agbɔ va aƒe o” la koŋue ƒudzimɔzɔlawo ƒoa asa na.\nKenxrea—Melidzeƒe Si Nyrɔ La Dzego\nKenxrea melidzeƒe, si didi tso Korinto ƒe ɣedzeƒe gome gbɔ anɔ abe kilometa 11 ene lae nye tɔdziʋu siwo katã toa Asia Ƒu gã la dzi la ƒe ʋudzeƒe mamlɛa. Egbea la, eƒe afã nyrɔ le anyigbaʋuʋu siwo dzɔ le ƒe alafa enelia M.Ŋ. ƒe nuwuwu lɔƒo la ta. Strabo ɖɔ Kenxrea be enye melidzeƒe si tɔdziʋu geɖewo va tɔna ɖo eye eƒe kesinɔnuwo do agbogbo ŋutɔ, eye Roma xexemenunyala Lucius Apuleius hã yɔe be “melidzeƒe gã si dukɔ geɖewo ƒe meliwo vana kabakaba.”\nLe Romatɔwo ƒe dziɖuɣi la, melidzeƒea ƒe ʋudzeƒe eve ƒokpli aɖe si do ta ɖe atsiaƒua me, si ƒe dzedzeme ɖi sɔfɔkpa la, nɔ anyi, si keke meta 150 va se ɖe 200, eye wònɔ abe agbo si nu ʋuawo tona gena ɖe melidzeƒea ene. Meli siwo ƒe didime de meta 40 gɔ̃ hã te ŋu tɔna ɖe afi ma. Tomenukuku si wowɔ le eƒe anyieheɣetoɖoƒe gome la na woke ɖe gbedoxɔ aɖe, si wobu be enye mawunɔ Isis ƒe kɔkɔeƒe la, ƒe akpa aɖewo ŋu. Nuto aɖe si me wotu xɔ geɖewo ɖo si nɔ melidzeƒea ƒe go kemɛ la anya nye mawunɔ Aphrodite ƒe gbedoxɔ. Wobua mawunɔ eve siawo be wonye mawu tɔxɛ siwo kpɔa tɔdzimɔzɔlawo ta.\nAnɔ eme be tɔdzimɔzɔzɔ ƒe asitsatsa siwo yia edzi le melidzeƒea lae na apostolo Paulo wɔ dɔ le Korinto abe avɔgbadɔwɔla ene. (Dɔwɔwɔwo 18:1-3) Agbalẽ si nye In the Steps of St. Paul gblɔ be: “Ne vuvɔŋɔliwo le ɖoɖom la, dɔ geɖe va doa agbogbo ɖe avɔgbadɔwɔla siwo le Korinto, siwo ganye abalawɔlawo la, dzi. Esi meli gbogbo aɖewo va xɔa melidzeƒe eveawo fũu le vuvɔŋɔlia be woagbugbɔ ɖɔɖɔɖowo awɔ le wo ŋu, eye mɔzɔzɔ megayia edzi o ta la, Lechaeum kple Kenxrea melidzraɖolawo te ŋu kpɔa dɔ na ame ɖe sia ɖe si ate ŋu atɔ abala la be woawɔ.”\nEsi Paulo nɔ Korinto hena ɣleti 18 megbe la, eɖo meli tso Kenxrea yi Efeso le ƒe 52 M.Ŋ. me lɔƒo. (Dɔwɔwɔwo 18:18, 19) Le ƒe ene aɖewo megbe la, woɖo Kristo hame aɖe ɖe Kenxrea. Biblia gblɔ na mí be Paulo bia tso Kristotɔ siwo nɔ Roma la si be woana kpekpeɖeŋu nyɔnu Kristotɔ aɖe si ŋkɔe nye Foibe, si nɔ “Kenxrea hamea” me la.—Romatɔwo 16:1, 2.\nEgbea la, ame siwo ɖia tsa yia Kenxrea ƒulɔgo la ƒua tsi zɔzrɔ̃e si te melidzeƒea ƒe akpa siwo nyrɔ ƒe nu gbagbãwo le la. Wo dometɔ akpa gãtɔ menya gɔ̃ hã be ƒe alafa geɖewo va yi la, nuto sia ƒe ŋkɔ nyɔ le Kristotɔwo ƒe dɔwo kple asitsanyawo me o. Alea kee wònɔ le Korinto ƒe melidzeƒe evelia, si nye Lechaeum la hã gome le ƒudomenyigba bíi la ƒe ɣetoɖoƒe gome.\nWodo ablɔ aɖe si woyɔna be Lechaeum Mɔ, si didi kilometa 2, la tso Korintotɔwo ƒe asi gã me tẽe yi eƒe ɣetoɖoƒemelidzeƒe si nye Lechaeum. Mɔ̃ɖaŋudɔwɔlawo ku ƒuta la ƒe akpa aɖe hetu melidzeƒea ɖe afi ma, eye woli kɔ ke si woku la ƒe ɖe ɖe ƒua ta be wòakpɔ meli siwo wode seke ɖi la ta be ya sesẽ si ƒona tso atsiaƒua dzi la nagahe wo adzoe o. Ɣeaɖeɣi va yi la, melidzeƒe siae nye gãtɔ kekeake le Mediterranea nutoa me. Tomenukulawo ke ɖe akaɖixɔ aɖe, si nye mawu Poseidon ƒe kpememe si lé dzo si nɔ bibim ɖe asi la ƒe akpa aɖewo ŋu.\nAfɔtoƒewo, duxɔ gãwo, gbedoxɔwo, kple sɔti siwo dome fiasewo le la nɔ Lechaeum Mɔ, si toga woɖo gli eve ɖo, la to keŋ. Afi siae Paulo anya do go ame siwo nɔ asi ɖim ŋkubiãtɔe, nukpoloeƒolawo, fiasetɔwo, kluviwo, asitsalawo, kple bubuawo le—si na wònye teƒe si sɔ nɛ nyuie hena gbeƒã ɖeɖe.\nMenye asitsaƒe koe Lechaeum nye o, ke enye aʋawɔʋuwo ƒe nɔƒe hã. Ame aɖewo gblɔna be Korintotɔ meliwɔla si ŋkɔe nye Ameinocles lae to tɔdziʋu siwo ƒe go eveawo akɔfa etɔ̃etɔ̃ nɔna, siwo nye aʋawɔʋu sesẽ siwo nɔ anyi le blema la dometɔ aɖewo, la vɛ le Lechaeum meliwɔƒe le ƒe 700 D.M.Ŋ. me lɔƒo. Atenetɔwo zã aʋawɔʋu mawo le woƒe futɔ siwo nye Persia ʋakɔwo dziɖuɖu me le Salami le ƒe 480 D.M.Ŋ. me.\nTeƒe sia si nye melidzeƒe si amewo mevɔna le o tsã la va zu “tɔgba yibɔ siwo to aƒlawo mie ɖo.” Naneke meɖee fia be melidzeƒe gãtɔ kekeake siwo nɔ Mediterranea nutoa me tsã la dometɔ ɖeka nɔ teƒe sia ƒe alafa geɖewo va yi o.\nMenɔ Bɔbɔe Na Kristotɔ Siwo Nɔ Korinto La O\nMenye asitsaƒe koe Korinto melidzeƒeawo nye o, ke wonye teƒe siwo ŋusẽkpɔɖeamedzi geɖewo va xɔ aƒe ɖo hekpɔ ŋusẽ gbegblẽ ɖe dua me tɔwo dzi vevie. Le nyateƒe me la, ame geɖewo va tsaa asi le melidzeƒe siawo si wɔe be kesinɔnuwo do agbogbo ɖe dua me. Korinto dua kpɔ kesinɔnu geɖe to adzɔxɔxɔ le melidzeƒea kple mɔtahoxɔxɔ ɖe agbawo tsɔtsɔ to ʋumɔwo dzi me kpakple ɖe melitoƒeawo zazã ta. Korintotɔwo xɔa adzɔ ɖe anyigba ƒuƒui dzi mɔwo hã dzi toto ta. Le ƒe alafa adrelia D.M.Ŋ. ƒe nuwuwu lɔƒo la, adzɔ vovovo siwo Dukɔa xɔna le asiwo me kple ɖe melidzeƒeawo zazã ta la sɔ gbɔ ale gbegbe be wova dzudzɔ adzɔxɔxɔ le dukɔmeviwo si.\nKorintotɔwo gakpɔ ga geɖe tso adzɔxɔxɔ le adzɔdola siwo va tsi dua me hã si me. Wo dometɔ geɖe ƒo wo ɖokuiwo ɖe agbeɖuɖu blibaa me. Korintotɔwo gakpɔ kesinɔnu geɖe hã tso ƒudzimɔzɔla geɖe siwo va nɔa dua me gbɔ. Abe ale si Strabo gblɔe ene la, wozãa woƒe ga faa. Dua me tɔwo wɔa dɔ geɖe na wo, siwo dometɔ aɖee nye meliwo dzadzraɖo.\nLe Paulo ƒe ŋkekeawo me la, woka nya ta be ame 400,000 sɔŋ ye nɔ dua me, eye Roma, Aleksandria, kple Siriatɔwo ƒe du si nye Antioxia koe nye du siwo me amewo sɔ gbɔ le wui ɣemaɣi. Helatɔwo, Romatɔwo, Siriatɔwo, Egiptetɔwo, kple Yudatɔwo nɔ Korinto dua me. Le eƒe melidzeƒeawo ta la, mɔzɔlawo, amedzro siwo vaa kamedefefewɔƒewo, aɖaŋudɔwɔlawo, xexemenunyalawo, asitsalawo kple bubuawo vaa dua me edziedzi. Amedzro siawo tsɔa nunanawo vaa gbedoxɔa me hesaa vɔ na mawuawo. Esiawo katã na Korinto va zu dugã si me kesinɔnuwo kple agbeɖuɖu bɔ ɖo—ke hã, eƒe ŋusẽkpɔɖeamedzi gbegblẽwo hã li.\nAgbalẽ si nye In the Steps of St. Paul gblɔ be: “Esi melidzeƒe eve nɔ Korinto dua ƒe go eveawo dzi ta la, dukɔ vovovo me tɔ gbogbo siwo ƒe meliwo va tɔna ɖe melidzeƒea la ƒe agbenɔnɔ dzeakaɖawo kpɔ ŋusẽ ɖe ame ƒomevi vovovoawo dzi.” Ɣedzeƒetɔwo kple Ɣetoɖoƒetɔwo ƒe agbe manyatalenu kple nu gbegblẽ wɔwɔ vovovowo va ƒokpli ɖe dua me nyamaa. Esia wɔe be Korinto va zu agbe dzeakaɖa nɔnɔ kple kesinɔnuwo didi vivivo ƒe du—du si me agbe gbegblẽ nɔnɔ kple gbɔdɔnuwɔna nyɔŋuwo bɔ ɖo wu le blema Hela. Ne wogblɔ be ame aɖe le agbe nɔm abe Korintotɔwo ene la, àse egɔme be enye agbe maɖɔʋu kple agbe gbegblẽ nɔla.\nAle si kesinɔnuwo didi vivivo kple agbe gbegblẽ nɔnɔ bɔ ɖe dua me la nye tetekpɔ na Kristotɔwo ƒe xɔsemeléle ɖe asi. Ehiã be woaxlɔ̃ nu Yesu yomedzela siwo nɔ Korinto la be woalé tenɔnɔ nyui me ɖe asi le Mawu ŋkume. Eya ta esɔ nyuie be Paulo ƒo nu tsi tsitre ɖe ŋukeklẽ, adzodada, kple makɔmakɔnyenye ŋu vevie le lɛta siwo wòŋlɔ ɖo ɖe Korintotɔwo me. Ne èle lɛta mawo si tso gbɔgbɔ me xlẽm la, ɖikeke mele eme o be àde dzesi ŋusẽkpɔɖeamedzi gbegblẽ siwo gbegbe wòle be Kristotɔ siwo nɔ afi ma nakpe akɔ kpli la godoo.—1 Korintotɔwo 5:9, 10; 6:9-11, 18; 2 Korintotɔwo 7:1.\nKe hã, kɔdzɔkplidu sia ƒe nyuiƒewo hã li. Nya yeyewo ɖeɖe ɖe go bɔ ɖe dua me ŋutɔ. Dua me tɔwo lɔ̃na faa xɔa nukpɔsusu yeyewo wu du bubu siwo me Paulo de. Biblia ŋutinyaŋlɔla aɖe gblɔ be: “Esi Ɣedzeƒe kple Ɣetoɖoƒe dukɔ me tɔwo va xɔ aƒe ɖe blema melidzeƒedu sia me ta la, nukpɔsusu, xexemenunya, kple subɔsubɔ ŋuti nya yeye ɖe sia ɖe ƒomevi te ŋu sua dua me tɔwo si bɔbɔe.” Esia wɔe be woɖe mɔ ɖe subɔsubɔ ƒomevi vovovowo ŋu le dua me, eye edze ƒãa be esiae na wònɔ bɔbɔe na Paulo be wòaɖe gbeƒã le afi ma.\nKorinto ƒe melidzeƒe eveawo—Kenxrea kple Lechaeum—wɔ akpa vevi aɖe le ale si kesinɔnuwo bɔ ɖe dua me eye wòxɔ ŋkɔ la me. Gake melidzeƒe siawo na agbenɔnɔ le Korinto nye tetekpɔ na Kristotɔwo. Nenema kee wòle le míaƒe xexea me egbea hã. Ŋusẽkpɔɖeamedzi gbegblẽwo, abe kesinɔnuwo didi vivivo kple agbe gbegblẽ nɔnɔ ene, ate ŋu ana ame kple Mawu dome ƒomedodo naɖo afɔku me. Eya ta anyo be míawo hã míawɔ ɖe nya siwo tso gbɔgbɔ me, siwo Paulo tsɔ xlɔ̃ nu Kristotɔ siwo nɔ Korinto la dzi.\nDIOLKOS LA—AGBAWO TSƆTSƆ TO ANYIGBA ƑUƑUI DZI\nLe ƒe alafa adrelia D.M.Ŋ. me ƒe nuwuwu lɔƒo, esi agbagba siwo wodze be woaɖe tsimɔ aɖe do kpo nu la, Periander, si nye Korinto dziɖula, na wodo mɔ aɖe aɖaŋutɔe be woate ŋu atsɔ agbawo ato ƒudomenyigba bíi la dzi ayi eƒe akpa kemɛ. * Mɔ sia si woyɔ be diolkos, si gɔmee nye “he to edzi” la, nye mɔ aɖe si wotsɔ kpe gbadza gãwo doe heɖe mɔwo tsogae heda ati siwo ŋu wosi ami ɖo la ɖe wo me keŋ. Wodea agba siwo woɖe le meliwo me le melidzeƒewo la tasiaɖamwo me henana kluviwo hea wo toa mɔ sia dzi yina eƒe go kemɛ. Ɣeaɖewoɣi wohea tɔdziʋu sue siwo wodo agba na la hã toa mɔ sia dzi yia eƒe go kemɛ.\n^ mm. 29 Kpɔ nyati si nye “Korinto Tsimɔ La Kple Eƒe Ŋutinya,” si dze le December 22, 1984, ƒe yevugbe me Nyɔ! axa 25-27 me la hena egbegbe tsimɔ si le Korinto la tutu ŋutinyawo.\nKorinto Ƒe Ƒudomenyigba Bíi\nAgbatsɔmeliwo toa Korinto Tsimɔ la dzi egbea


Yesaya 27 - Holy Bible [English Amplified Bible] - (Isa 27)\nƔemaɣi la midzi ha le weingble nyo la ŋu be.\nNye Yehowa manye eŋu dzɔla, eye made tsii ɣesiaɣi, be naneke magawɔe o; madzɔ eŋu zã kple keli.\nDzi mele kuyem o; ne makpɔ aŋɔkawo kple ŋuwò la, maho aʋa ɖe wo ŋu atɔ dzo wo katã;\nnegbe ɖeko woava sim atso, eye woawɔ ŋutifafa kplim hafi, ŋutifafa ko woawɔ kplim hafi!\nLe ŋkeke, siwo gbɔna me la, Yakob ato ke, Israel adze, eye wòaƒo se, eye eƒe kutsetse ayɔ xexeame taŋ.\nƉe wòƒo Israel, abe alesi wòƒo eƒolawo enea? Alo ɖe wòwui, abe alesi wowu ewulawo enea?\nEsi nènyã wo ɖa la, mèhe to na wo wòtso eme o; etsɔ wò ya ʋuɖuʋudu kplɔ wo ɖae le gbesigbe ɣedzeƒeya ƒo.\nEyata alea ko woawɔ hafi atsɔ Yakob ƒe vodadawo akee, eye esia katã anye eƒe nuvowo ɖeɖeɖa ƒe kutsetse: be wòƒo vɔsamlekpui ƒe kpewo katã abe akalokpe gbagbã ene, eye Asera kple ɣelegbawo maganɔ anyi o.\nElabena du sesẽ la tsi akogo, amenɔƒe ɖi aƒedo, eye wogblẽe ɖi abe gbegbe ene. Nyiviwo aɖu gbe le afima, woa-tsyo akɔ anyi ɖe afima, eye woaɖu eƒe alɔwo.\nNe woƒe alɔwo ƒu la, woaŋe wo, nyɔnuwo ava ade dzo wo me; elabena dukɔ manyanu wonye. Eyata wo wɔla makpɔ nublanui na wo o, eye wo mèla mave wo nu o.\nEye ava me le ɣemaɣi be, Yehowa atsa ali aƒo luwo tso tɔsisi la nu vaseɖe Egipte-tɔʋu la nu, eye woata mi ɖekaɖeka, mi Israel-viwo.\nEye woava me be, woaku kpẽ gã la, eye amesiwo bu ɖe Asur-nyigba dzi kple amesiwo wonyã de gbe ɖe Egipte-nyigba dzi la, ava ado gbe ɖa le Yehowa ŋku me le to kokoe la dzi le Yerusalem.\nYesaya 1 / Isa 1\nYesaya 2 / Isa 2\nYesaya 3 / Isa 3\nYesaya 4 / Isa 4\nYesaya 5 / Isa 5\nYesaya 6 / Isa 6\nYesaya 7 / Isa 7\nYesaya 8 / Isa 8\nYesaya 9 / Isa 9\nYesaya 10 / Isa 10\nYesaya 11 / Isa 11\nYesaya 12 / Isa 12\nYesaya 13 / Isa 13\nYesaya 14 / Isa 14\nYesaya 15 / Isa 15\nYesaya 16 / Isa 16\nYesaya 17 / Isa 17\nYesaya 18 / Isa 18\nYesaya 19 / Isa 19\nYesaya 20 / Isa 20\nYesaya 21 / Isa 21\nYesaya 22 / Isa 22\nYesaya 23 / Isa 23\nYesaya 24 / Isa 24\nYesaya 25 / Isa 25\nYesaya 26 / Isa 26\nYesaya 27 / Isa 27\nYesaya 28 / Isa 28\nYesaya 29 / Isa 29\nYesaya 30 / Isa 30\nYesaya 31 / Isa 31\nYesaya 32 / Isa 32\nYesaya 33 / Isa 33\nYesaya 34 / Isa 34\nYesaya 35 / Isa 35\nYesaya 36 / Isa 36\nYesaya 37 / Isa 37\nYesaya 38 / Isa 38\nYesaya 39 / Isa 39\nYesaya 40 / Isa 40\nYesaya 41 / Isa 41\nYesaya 42 / Isa 42\nYesaya 43 / Isa 43\nYesaya 44 / Isa 44\nYesaya 45 / Isa 45\nYesaya 46 / Isa 46\nYesaya 47 / Isa 47\nYesaya 48 / Isa 48\nYesaya 49 / Isa 49\nYesaya 50 / Isa 50\nYesaya 51 / Isa 51\nYesaya 52 / Isa 52\nYesaya 53 / Isa 53\nYesaya 54 / Isa 54\nYesaya 55 / Isa 55\nYesaya 56 / Isa 56\nYesaya 57 / Isa 57\nYesaya 58 / Isa 58\nYesaya 59 / Isa 59\nYesaya 60 / Isa 60\nYesaya 61 / Isa 61\nYesaya 62 / Isa 62\nYesaya 63 / Isa 63\nYesaya 64 / Isa 64\nYesaya 65 / Isa 65\nYesaya 66 / Isa 66


Titus Ƒe Ŋkuɖodzikpe Si Le Roma—Kpeɖodzi Aɖe Si Na Míekpɔ Ale Si Nyagblɔɖiwo De Pɛpɛpɛ\nWOLI ŊKUÐODZIKPE SIA ÐE ITALY LE ROME DUGÃ ME SI AMEWO ÐIA TSA TSO XEXEA ƑE AKPA SIA AKPA VA KPƆNA TSƆ ÐOA ŊKU AƲADZIÐUÐU GÃ LA DZI. WOLI KPE SIA BE WOATSƆ ADE BUBU ROMATƆWO ƑE FIAGÃWO DOMETƆ ÐEKA SI NYE TITUS ŊU.\nTitus Ƒe Ŋkuɖodzikpe nye kpe gã eve siwo ŋu woɖe nutatawo ɖo, siwo ɖoa ŋku ŋutinyamenudzɔdzɔ nyanyɛ aɖe dzi. Gake nu si ame geɖe menya o ye nye be ŋkuɖodzikpe sia tɔ asi Biblia me nya vevi aɖe dzi. Eyae nye be, Titus Ƒe Ŋkuɖodzikpe la ɖo kpe ale si Biblia me nyagblɔɖiwo de pɛpɛpɛ la dzi numaƒomaƒoe.\nDU SI WOBU FƆ\nLe ƒe alafa gbãtɔ Kristotɔwo Ŋɔli (K.Ŋ.) ƒe gɔmedzedzea, Roma Fiaɖuƒea keke ta tso Britain kple Gaul (si nye France fifia) va ɖo Egipte, nu dze edzi na emenɔlawo eye woɖe dzi ɖi. Gake nuto aɖe si nɔ adzɔge nye taɖui gã aɖe na Roma, nuto mae nye Yudea, si di be woana ablɔɖe yewo la.\nAgbalẽ aɖe (The Encyclopedia of Ancient Rome) gblɔ be: “Nuto ʋɛ aɖewo siwo nɔ Roma ƒe kpɔkplɔ te le akpa evea medi kura be Roma naɖu yewo dzi o, wo dometɔ ɖekae nye Yudea. Yudatɔwo gbe be du bubu me tɔ siwo metsɔ ɖeke le yewoƒe dekɔnuwo me o la naɖu yewo dzi o, eye esia na Romatɔwo hã te Yudatɔwo ɖe anyi.” Yudatɔ geɖe nɔ mɔ kpɔm be dziɖula aɖe ava nya Romatɔ sẽŋutawo eye Israel navo. Gake le ƒe 33 K.Ŋ. la, Yesu Kristo gblɔe ɖi be vɔ̃ gã aɖe boŋue ava dzɔ ɖe Yerusalem dzi.\nYesu gblɔ be: “Ŋkekewo gbɔna na wò esime wò futɔwo atu ati biɖoebiɖoewo aƒo xlã wò godoo va kpe, woaɖe to ɖe wò eye woaxaxa wò ɖo le goawo katã me. Woatsɔ wò kple viwò siwo le mewò la axlã ɖe anyi, eye womagblẽ kpe ɖe kpe dzi le mewò o.”—Luka 19:43, 44.\nYesu ƒe nyawo anya wɔ nuku na eƒe nusrɔ̃lawo. Ŋkeke eve megbe esi nusrɔ̃lawo nɔ ŋku lém ɖe Yerusalem gbedoxɔa ŋu la, wo dometɔ ɖeka gblɔ be: “Nufiala, kpɔ kpe siawo kple xɔ siawo gbegbe ɖa!” Le nyateƒe me la, woka nya ta be kpe siwo wotsɔ tu gbedoxɔa la dometɔ aɖewo didi afɔ 35 (meta 11), keke afɔ 15 (meta 5), eye wokɔ afɔ 10 (meta 3)! Gake Yesu gblɔ be: “Nu siawo siwo kpɔm miele la, ŋkekewo gbɔna, esime womele kpe gblẽ ge ɖe kpe dzi le afi sia, si womamu aƒu anyi o.”—Marko 13:1; Luka 21:6.\nYesu gblɔ kpe ɖe eŋu na wo be: “Ne miekpɔ aʋakɔwo ɖe to ɖe Yerusalem la, ekema minyae be eƒe aƒedozuɣi gogo. Ekema ame siwo le Yudea la nasi ayi towo dzi, eye ame siwo le Yerusalem la nadzo, eye ame siwo le agbletawo la nagatrɔ ayi eme o.” (Luka 21:20, 21) Ðe Yesu ƒe nyawo va emea?\nWOTSRƆ̃ DUGÃ AÐE\nƑe blaetɔ̃ vɔ etɔ̃ va yi, eye ekua dzi na Yudatɔwo be yewogakpɔtɔ le Romatɔwo ƒe ŋusẽ te. Gake le ƒe 66 K.Ŋ., esi Roma dziɖuɖumegã Gessius Florus si nɔ Yudea nutoa dzi kpɔm fi ga le gbedoxɔ kɔkɔea ƒe nudzraɖoƒea la, eho dzi na Yudatɔwo, eglo wo azɔ. Eya ta Yudatɔwo tso ɖe Roma-srafo siwo le Yerusalem dua me la ŋu hewu woƒe asrafoha ɖeka, eye wogblɔ be yewomegale Roma dziɖuɖua te o.\nAnɔ ɣleti etɔ̃ megbe la, Roma-srafo siwo wu 30,000 si Cestius Gallus nɔ ŋgɔ na la ho ɖe Yerusalem ŋu be yewoatsi aglãdzedzea nu. Roma-srafoawo ge ɖe dua me, eye wote gbedoxɔa ƒe gliawo te kuku be yewoage ɖe eme. Gake kasia wodzudzɔ eye wotrɔ dzo. Dzi dzɔ Yudatɔ aglãdzelawo eye woti wo yome. Esi aʋawɔlawo katã do le dua me la, Kristotɔ siwo di be yewoawɔ ɖe Yesu ƒe nuxlɔ̃amea dzi la, si le Yerusalem yi towo dzi le Yordan Tɔsisia godo.—Mateo 24:15, 16.\nLe ƒe si kplɔe ɖo me la, Roma-ʋafia Vespasian kple via, Titus gbugbɔ ho aʋa ɖe Yudea ŋu. Ke hã esi Fiagã Nero ku le ƒe 68 K.Ŋ. la, Vespasian trɔ yi Roma be yeaxɔ fiazia, eye wogblẽ aʋa si woho ɖe Yuda ŋu la ɖe via Titus kple asrafo 60,000 la si me.\nLe June ƒe 70 K.Ŋ. la, Titus ɖe gbe na eƒe asrafowo be woalã ati siwo katã le Yudea nutowo me, eye woakpa enu biɖoebiɖoe atsɔ atɔ kpɔ si ƒe didime nye kilometa 7 ƒo xlã Yerusalem. Kaka September naɖo la, Romatɔwo ha dua me nuwo eye wotɔ dzo dua kple gbedoxɔa eye womegblẽ kpe aɖeke ɖe kpe dzi o, abe ale si tututu Yesu gblɔe ɖi do ŋgɔ ene. (Luka 19:43, 44) Le akɔntabubu aɖe ƒe nya nua, “ame siwo ade 500,000 sɔŋ ye ku le Yerusalem kple du siwo ƒo xlãe me.”\nFIA AÐE ƑE AƲADZIÐUÐU\nLe ƒe 71 K.Ŋ. la, Titus trɔ yi Italy eye Romatɔwo do bibibi ɖe eŋu. Dua me tɔwo katã ɖu aʋadziɖuɖu ƒe azã gã si tɔgbi womeɖu kpɔ o la le dugãa me.\nKesinɔnu gbogbo siwo wolɔ yi Roma la kpɔkpɔ wɔ nuku na wo ale gbegbe. Tɔdziʋu siwo woxɔ, Gbedoxɔmenu gbogbo siwo wolɔ le aʋaa me tso Yerusalem va dua me siwo wokpɔ la na woƒe nu ku.\nTitus va zu fiagã ɖe fofoa Vespasian teƒe le ƒe 79 K.Ŋ. Gake le ƒe eve pɛ ko megbe la, Titus ku kpata. Nɔviaŋutsu Domitian, va xɔ ɖe eteƒe eye wòɖi aʋadziɖuɖu ƒe ŋkuɖodzikpe be woatsɔ ade bubu Titus ŋu.\nNU SI ŊKUÐODZIKPEA FIA EGBEA\nTitus Ƒe Ŋkuɖodzikpe si le Rome egbea\nEgbea Titus Ƒe Ŋkuɖodzikpea wɔa nuku na ame akpe gbogbo siwo ɖia tsa yia Rome. Ame aɖewo bua ŋkuɖodzikpea be enye nu ɖedzesi, ame bubuwo bunɛ be enye Roma dziɖuɖua ƒe bubu, eye ame bubuwo hã bunɛ be enye nu si ɖoa ŋku Yerusalem kple eƒe gbedoxɔ si wogbã la dzi.\nKe hã ame siwo xlẽa Biblia eye wodea dzesi nuwo ya bua Titus Ƒe Ŋkuɖodzikpea be ewɔa nu bubu aɖe kura. Eɖo kpe edzi numaƒomaƒoe be Biblia me nyagblɔɖiwo nye nu si dzi woate ŋu aka ɖo, wode pɛpɛpɛ eye be Mawu ƒe gbɔgbɔe ʋã amewo wogblɔ nyawo ɖi.—2 Petro 1:19-21.


Wolé Yesu Le Getsemane-bɔa Me | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Britain Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuba Tokunɔgbe Czech Dangme Danish Dayak Ngaju Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Tokunɔgbe Miskito Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Tagalog Tahitian Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nYesu kple eƒe apostoloawo to Kidron Bali la me yi Amitoa dzi. Zã ga wuieve ƒo to eŋu eye dzinua sɔ tegblẽe. Esi wova ɖo Getsemane-bɔa me la, Yesu gblɔ na wo be: “Minɔ afi sia, eye minɔ ŋudzɔ.” Yesu dzo yi ŋgɔ vie le abɔa me eye wòdze klo. Elé blanui eye wòdo gbe ɖa na Yehowa be: “Wò lɔlɔ̃nu nava eme.” Eye Yehowa dɔ mawudɔla aɖe wòva do ŋusẽ Yesu. Esi Yesu trɔ va apostoloawo gbɔ la, ekpɔ be wo dometɔ etɔ̃ nɔ alɔ̃ dɔm. Egblɔ be: ‘Minyɔ! Menye ɣeyiɣi sia mee mianɔ alɔ̃ dɔm o! Gaƒoƒo la de be woatsɔm ade asi na nye futɔwo.’\nMedidi o, Yuda kplɔ ame gbogbo siwo lé yiwo kple kpowo ɖe asi la va do. Enya afi si wòakpɔ Yesu le elabe woyina abɔ ma me enuenu. Yuda gblɔ na asrafoawo be yeafia Yesu wo. Ezɔ tẽe yi Yesu gbɔ eye wògblɔ be: ‘Medo gbe na wò, Nufiala,’ eye wògbugbɔ nu nɛ. Yesu biae be: ‘Yuda, ɖe nèle nu gbugbɔm nam be yeatsɔ adem asia?’\nYesu zɔ va ŋgɔ eye wòbia ameawo be: “Ame ka dim miele?” Woɖo eŋu be: “Yesu, Nazaretetɔ lae.” Eye wògblɔ be: “Nyee nye esi,” eye ameawo te yi megbe hedze anyi. Yesu gabia ameawo be: “Ame ka dim miele?” Wogaɖo eŋu ake be: “Yesu, Nazaretetɔ lae.” Yesu gblɔ be: ‘Megblɔ na mi xoxo be nyee. Eya ta mina ame siawo ya nadzo.’\nEsi Petro kpɔ nu si nɔ dzɔdzɔm la, eɖe yi eye wòkpa to na Malko si nye nunɔlagã la ƒe subɔvi. Gake Yesu ka asi ŋutsua ƒe to ŋu eye wòda gbe le eŋu. Emegbe egblɔ na Petro be: ‘Gbugbɔ yi la de eteƒe. Ne ètsɔ yi ɖe ame ŋu la àku atsi yi nu.’ Asrafoawo lé Yesu, wobla eƒe asiwo eye apostoloawo si dzo. Ameawo kplɔ Yesu yi nunɔlagã Ana gbɔ. Ana bia gbe Yesu eye wòɖoe ɖe Nunɔlagã Kayafa ƒe aƒe me. Ke nu kae dzɔ ɖe apostoloawo dzi?\n“Le xexea me la, miele xaxawo me tom, gake milé dzi ɖe ƒo! Nye la meɖu xexea dzi.”—Yohanes 16:33\nNyabiasewo: Nu kae dzɔ le Getsemane-bɔa me? Nu kae nàte ŋu asrɔ̃ tso nu si Yesu wɔ le zã ma me la me?\nMateo 26:36-57; Marko 14:32-50; Luka 22:39-54; Yohanes 18:1-14, 19-24\nEdo Gbe Ða Esime Wòle Nu Xam Vevie\nNu ka tae Yesu do gbe ɖa be: “Na kplu sia nato ŋunye”? Ðe megadi be yeaku axe tafea oa?\nKristo Dede Asi Kple Eléle\nYuda te ŋu ke ɖe Yesu ŋu togbɔ be zã tsi hã.\nWokplɔ Yesu Yi Ana Gbɔ, Emegbe Wokplɔe Yi Kayafa Gbɔ\nWote nya dzɔdzɔe ɖe to le ʋɔnu si wodrɔ̃ Yesu me.


2 Mose 32 | Biblia Le Internet Dzi | Xexe Yeye Gɔmeɖeɖe\n2 Mose 32:1-35\nSikanyivi la subɔsubɔ (1-35)\nMose se hadzidzi aɖe (17, 18)\nMose xlã kpe gbadzɛawo ɖe anyi (19)\nLewi viwo wɔ nuteƒe na Yehowa (26-29)\n32 Dukɔ la kpɔ be Mose mele gbɔgbɔm tso toa+ dzi o. Eya ta dukɔ la lɔ hoo va Aron gbɔ va gblɔ nɛ be: “Tso nàwɔ mawu na mí ne wòanɔ ŋgɔ na mí,+ elabena míenya nu si tututu dzɔ ɖe Mose sia si kplɔ mí tso Egipte-nyigba dzi la dzi o.” 2 Ale Aron gblɔ na wo be: “Miɖe sikatogɛ+ siwo le mia srɔ̃wo, mia viŋutsuwo kple mia vinyɔnuwo ƒe towo, miatsɔ wo vɛ nam.” 3 Eye ameawo katã ɖe sikatogɛ siwo le woƒe towo, eye wotsɔ wo vɛ na Aron. 4 Eye wòxɔ sika la le wo si, lóloe eye wòtsɔ pɛ wɔ dɔ le eŋu hetsɔe wɔ nyivii.*+ Eye wogblɔ be: “Oo Israel, esiae nye wò Mawu, si kplɔ wò tso Egipte-nyigba dzi.”+ 5 Esi Aron kpɔ esia la, eɖi vɔsamlekpui ɖe eŋgɔ. Eye Aron ɖe gbeƒã be: “Míaɖu azã na Yehowa etsɔ.” 6 Eya ta esi ŋu ke la, wofɔ kaba, eye wosa numevɔwo kple ŋutifafavɔwo. Emegbe dukɔ la bɔbɔ nɔ anyi ɖu nu no nu. Eye wotso hedo dzidzɔ na wo ɖokuiwo.+ 7 Azɔ Yehowa gblɔ na Mose be: “Ði, nàyi, elabena wò dukɔ, si nèkplɔ tso Egipte-nyigba dzi la wɔ nu gbegblẽ.+ 8 Wotrɔ ɖa kaba tso mɔ si dzi mede se na wo be woazɔ la dzi.+ Wowɔ nyivi* na wo ɖokui, eye wole ta dem agu nɛ hele vɔ sam nɛ le gbɔgblɔm be, ‘Oo Israel, esiae nye wò Mawu, si kplɔ wò tso Egipte-nyigba dzi.’” 9 Yehowa gagblɔ na Mose be: “Mekpɔ bena, dzimesesẽtɔwoe* dukɔ sia nye.+ 10 Eya ta na nye dɔmedzoe nabi ɖe wo ŋu, ne matsrɔ̃ wo katã, eye mawɔ wò nàzu dukɔ gã aɖe.”+ 11 Ke Mose ɖe kuku na Yehowa, eƒe Mawu+ la be: “Oo Yehowa, nu ka tae wò dɔmedzoe nabi ɖe wò dukɔ si nètsɔ ŋusẽ gã kple alɔ sesẽ kplɔ tso Egipte-nyigba dzi la ŋu?+ 12 Nu ka ŋuti Egiptetɔwo agblɔ be, ‘Tame vɔ̃e wòɖo, eya tae wòkplɔ wo dzoe, be yeawu wo le tonutowo me, eye yeatsrɔ̃ wo katã ɖa le anyigba la dzi’?+ Na wò dɔmedzoe nu nafa, eye nàɖe asi le vɔ̃ si nèɖo be yeahe va wò dukɔ dzi la ŋu.* 13 Ðo ŋku wò subɔla Abraham, Isak kple Israel dzi, ame siwo nètsɔ ɖokuiwò ka atam na esi nègblɔ na wo be: ‘Mana miaƒe dzidzimeviwo nasɔ gbɔ abe dziƒoɣletiviwo ene,+ eye matsɔ anyigba blibo sia si metia la ana miaƒe dzidzimeviwo wòazu wo tɔ tegbee.’”+ 14 Eye Yehowa ɖe asi le vɔ̃ si wòɖo be yeahe va yeƒe dukɔa dzi la ŋu.+ 15 Emegbe Mose ɖi tso to la dzi, eye Ðaseɖiɖikpe+ gbadzɛ eveawo le esi.+ Woŋlɔ nu ɖe kpe gbadzɛawo ƒe axa eveawo; ŋgɔ kple megbe siaa. 16 Mawu ŋutɔe kpa kpe gbadzɛawo, eye Mawu ŋutɔe ɖe nuŋɔŋlɔawo ɖe kpeawo dzi.+ 17 Esi dukɔ la ƒe ɣli nɔ ɖiɖim Yosua se la, egblɔ na Mose be: “Aʋaɣli le ɖiɖim le asaɖa la me.” 18 Gake Mose gblɔ nɛ be: “Menye aʋadziɖuɣlie le ɖiɖim o,Eye menye aʋasiɣli hãe o,Hadzidzi bubu aɖe sem mele.” 19 Esi Mose gogo asaɖa la eye wòkpɔ nyivi+ la kple ale si wole ɣe ɖumee la, dzi kui vevie, eye wòtsɔ kpe gbadzɛ siwo le esi la xlã ɖe anyi wògbã ɖe to la te.+ 20 Azɔ etsɔ nyivi si wowɔ la de dzo me, emegbe etui memie;+ eye wòhlẽe ɖe tsia ŋgɔ, eye wòna Israel-viwo noe.+ 21 Eye Mose bia Aron be: “Nu kae dukɔ sia wɔ wò, be nèhe nu vɔ̃ gã sia va wo dzi?” 22 Aron ɖo eŋu be: “Nye aƒetɔ, mègabi dzi o. Wò ŋutɔ ènya dukɔ la nyuie be vɔ̃wɔwɔ le dzi me na wo.+ 23 Ale wogblɔ nam be, ‘Wɔ mawu na mí, ne wòanɔ ŋgɔ na mí, elabena míenya nu si tututu dzɔ ɖe Mose sia si kplɔ mí tso Egipte-nyigba dzi la dzi o.’+ 24 Eya ta megblɔ na wo be, ‘Ame si si sika le la netsɔe nam.’ Ale metsɔe de dzo me, eye nyivi sia do tso eme.” 25 Mose kpɔ be dukɔ la wɔ nu wògbɔ eme, elabena Aron ɖe mɔ na wo wowɔ nu wògbɔ eme, be wòazu ŋukpe na wo le woƒe futɔwo ŋkume. 26 Eye Mose va tɔ ɖe asaɖa la ƒe mɔnu gblɔ be: “Ame kae le Yehowa ƒe akpa dzi? Neva gbɔnye!”+ Eye Lewi viwo katã va ƒo ƒu ɖe eŋu. 27 Eye wògblɔ na wo be: “Ale Yehowa Israel ƒe Mawu la gblɔe nye esi: ‘Mia dometɔ ɖe sia ɖe neta eƒe yi. Mitsa le asaɖa la me, miayi tso agbo nu yi agbo nu, eye mia dometɔ ɖe sia ɖe newu nɔvia, ehavi kple exɔlɔ̃.’”+ 28 Lewi viwo wɔ abe ale si Mose gblɔe ene, ale be ame siwo ade akpe etɔ̃ tsrɔ̃ le dukɔ la dome gbe ma gbe. 29 Eye Mose gagblɔ be: “Mitsɔ mia ɖokuiwo na Yehowa egbea, elabena mia dometɔ ɖe sia ɖe tso ɖe eya ŋutɔ via kple nɔvia ŋu,+ eya ta ayra mi egbea.”+ 30 Le ŋufɔke la, Mose gblɔ na dukɔ la be: “Miewɔ nu vɔ̃ gã aɖe ŋutɔ; eya ta matrɔ ayi Yehowa gbɔ le to la dzi; ɖewohĩ mate ŋu alé avu ɖe miaƒe nu vɔ̃ la ta.”+ 31 Ale Mose trɔ yi Yehowa gbɔ gblɔ be: “Ao! Dukɔ sia wɔ nu vɔ̃ gã aɖe ŋutɔ! Wotsɔ sika wɔ mawu na wo ɖokui!+ 32 Ke azɔ meɖe kuku, ne èlɔ̃ la, tsɔ woƒe nu vɔ̃ la ke;+ ne menye nenema o la, ekema tutu nye ŋkɔ ɖa le wò agbalẽ me.”+ 33 Ke Yehowa gblɔ na Mose be: “Ame si wɔ nu vɔ̃ ɖe ŋunye la, eya ƒe ŋkɔe matutu ɖa le nye agbalẽ me. 34 Azɔ yi ɖakplɔ dukɔ la miayi afi si megblɔ na wò la. Kpɔ ɖa! Nye dɔla adze ŋgɔwò,+ eye ne ɣeyiɣi de be mabia akɔnta wo la, mahe to na wo ɖe woƒe nu vɔ̃ la ta.” 35 Eye Yehowa he fuwɔame va dukɔ la dzi, elabena wona Aron wɔ nyivi na wo.\n^ Alo, “Wolólo ga kɔ̀ legba.”\n^ Egɔmeɖeɖe tẽe, “kɔlialiatɔwoe.”\n^ Alo, “vɔ̃ si nèɖo be yeawɔ la nave wò.”


Tame Si Mawu Ðo Ðe Mía Ŋu\nNE ÈXLẼ nyadzɔdzɔgbalẽ, èʋu television alo radio la, nya siwo nàse alo nu siwo nàkpɔ dometɔ geɖe ku ɖe hlɔ̃dodo, aʋawɔwɔ kple ŋɔdzinuwɔwɔ ŋu. Ðewohĩ dɔléle alo wò ame vevi aɖe ƒe ku na nèle nu xam.\nAleae Mawu ɖoe be nuwo nanɔ na nye kple nye ƒomea?\nAfi kae makpɔ kpekpeɖeŋu le anɔ te ɖe nye kuxiwo nu?\nÐe ŋutifafa vavã ava nɔ anyigba dzi gbe aɖe gbea?\nBiabia siawo ƒe ŋuɖoɖo siwo ŋu kakaɖedzi le la le Biblia me.\nBIBLIA FIA NU BE MAWU AWƆ NU WƆNUKUWO LE ANYIGBA DZI.\nAmewo magase veve, atsi aku amegã alo nyagã ahaku o.—Nyaɖeɖefia 21:4\n“Bunɔwo ati kpo abe zi ene.”—Yesaya 35:6\nWoafɔ ame kukuwo ɖe tsitre.—Yohanes 5:28, 29\nAme aɖeke magalé dɔ o.—Yesaya 33:24\nNuɖuɖu abɔ ɖe anyigbadzinɔla ɖe sia ɖe si.—Psalmo 72:16\nEle bɔbɔe be nàsusui be mɔkpɔkpɔ gbɔlo aɖe koe nu siwo nèxlẽ le axa ʋɛ siwo do ŋgɔ la nye. Gake Mawue do ŋugbe be yeahe tɔtrɔ siawo ava anyigba dzi kpuie eye Biblia la gblɔ ale si wòle esia wɔ gee hã.\nMenye nya mawo koe le Biblia me o. Biblia la fia nu siwo wòle be míanya ale be míakpɔ dzidzɔ ahase vivi na agbea fifia gɔ̃ hã mí. Wò ya bu nu siwo nana nètsia dzimaɖi la ŋu kpɔ. Wo dometɔ aɖewo anya nye ganyawo, ƒomekuxiwo, dɔléle alo wò ame vevi aɖe ƒe ku. Biblia ate ŋu akpe ɖe ŋuwò nànɔ te ɖe kuxi siawo nu, eye ate ŋu ana nàkpɔ gbɔdzɔe to biabia siwo gbɔna ƒe ŋuɖoɖowo kpɔkpɔ me:\nNu ka tae míekpea fu?\nAleke míawɔ anɔ te ɖe míaƒe kuxiwo nu?\nÐe dzidzɔ ate ŋu anɔ míaƒe ƒomea mea?\nNu ka tae míate ŋu aka ɖe edzi be Mawu awɔ eƒe ŋugbedodowo katã dzi?\nAgbalẽ sia si xlẽm nèle la fia be èdi be yeanya nu si tututu Biblia fia. Agbalẽ sia akpe ɖe ŋuwò. Biabiawo kpe ɖe memama ɖe sia ɖe ŋu, eye biabia siawo akpe ɖe ŋuwò nàse Biblia gɔme nyuie. Edzɔa dzi na ame miliɔn geɖe be Yehowa Ðasefowo nasrɔ̃ Biblia kpli yewo. Míeka ɖe edzi be adzɔ dzi na wò hã. Mawu neyra wò esi nèyi edzi le nu siwo Biblia fia la srɔ̃m!\nAGBALẼ kple lɛta 66 ye le Biblia me. Woma esiawo ɖe tawo kple kpukpuiwo me. Esia na mawunyakpukpuiawo didi le bɔbɔe. Ne woyɔ mawunyakpukpuiwo le agbalẽ sia me la, xexlẽdzesi gbãtɔ si kplɔ Biblia-gbalẽa ƒe ŋkɔ ɖo fia agbalẽa ƒe ta, eye xexlẽdzesi si gakplɔe ɖoe nye kpukpuia. Le kpɔɖeŋu me, ne èkpɔ “2 Timoteo 3:16” la, efia Timoteo ƒe agbalẽ evelia, ta 3, kpukpui 16.\nNe èxlẽa mawunyakpukpui siwo woyɔ le agbalẽ sia me la, eteƒe madidi o ànya Biblia la nyuie. Àte ŋu adze egɔme fifia anɔ Biblia xlẽm gbe sia gbe. Ne èxlẽa ta etɔ̃ va se ɖe atɔ̃ gbe sia gbe la, àwu Biblia bliboa xexlẽ nu le ƒe ɖeka me.\nƉoe Ɖe Amewo Ɖoe Ɖe Amewo Tame Kae Mawu Ðo Ðe Mía Ŋu?


Yesaya 57 | Biblia Le Internet Dzi | Xexe Yeye Gɔmeɖeɖe\nAme dzɔdzɔe kple nuteƒewɔlawo nu yi (1, 2)\nWoklo nu le Israel ƒe gbɔgbɔmehasiwɔwɔ dzi (3-13)\nAkɔfafa na ɖokuibɔbɔlawo (14-21)\nAme vɔ̃ɖiwo le abe atsiaƒu dzeagbo ene (20)\nŊutifafa aɖeke meli na ame vɔ̃ɖiwo o (21)\n57 Ame dzɔdzɔe nu yi,Ke medea dzi gbɔ na ame aɖeke o. Woɖea nuteƒewɔlawo ɖa,*+Ke ame aɖeke medze sii be woɖe ame dzɔdzɔe ɖaLe vɔ̃ la ta* o. 2 Eyi ɖe ŋutifafa me. Ame siwo katã ƒe zɔzɔme ŋu fɔɖiɖi mele o la ɖina ɖe eme le woƒe abawo* dzi. 3 “Mi nyɔnu afakala ƒe viwo,Mi ahasitɔ kple gbolo ƒe viwo,Mite va afii: 4 Ame ka ŋue miele fefem le? Ame ka ŋue mieke nu ɖo baa, eye miedo aɖe ɖa biɖaa ɖo? Ðe menye vodalawoKple aʋatsokalawo ƒe viwo,+ 5 Ame siwo ƒe lãme le fiefiẽm ɖe legbawo ŋu le ati gãwo te,+Le ati dama ɖe sia ɖe te,+Ame siwo wua ɖeviwo le baliwo me+Le agakpetowo te lae mienye oa? 6 Ètia balimekpe zɔzrɔ̃ewo na ɖokuiwò.+ Woawoe nye tɔwò gome. Èƒoa aha ɖi na wo, eye nènaa nu wo gɔ̃ hã.+ Ðe nu siawo adze ŋunyea?* 7 Èɖo wò aba ɖe to si kɔ bobobo la dzi.+Eye nèyi afi ma ɖasa vɔ le edzi.+ 8 Ètsɔ wò ŋkuɖodzinu ɖo wò ʋɔtru kple ʋɔtruti godo. Èdzo le gbɔnye yi ɖaklo nu le ɖokuiwò ŋu,Èyi ɖakeke wò aba ɖe nu. Eye nèbla nu kpli wo. Woƒe aba dzi mɔmlɔ dze ŋuwò.+Eye nèkpɔ woƒe ŋutsu.* 9 Ètsɔ ami yi Melek* gbɔ,Hekpe ɖe ami ʋeʋĩ gbogbo aɖe ŋu. Èɖo wò ame dɔdɔwo ɖe didiƒe ke,Ale wɔ nèɖi yi Tsiẽƒe.* 10 Èdagba le wò mɔ gbogboawo dzi.Gake mègblɔ be, ‘Dɔ vloe!’ o. Ŋusẽ yeye gaɖo ŋuwò. Esia tae mèna ta o.* 11 Ame kae le ŋɔ dzim na wò, eye ame ka vɔ̃m nèleSi ta nèle alakpa dam?+ Mèɖo ŋku dzinye o.+ Naneke mede dzi gbɔ na wò o.+ Ðe nyemezi kpi hehe ɖe megbe oa?*+ Eya ta nègbem vɔvɔ̃ ɖo. 12 Maɖe wò ‘dzɔdzɔenyenye’+ kple wò dɔwɔwɔwo ɖe go,+Ke womaɖe vi na wò o.+ 13 Ne èdo ɣli be woakpe ɖe ye ŋu la,Legba siwo nèli kɔ ɖi la maɖe wò o.+ Ya akplɔ wo katã adzoe,Ŋɔtimegbɔgbɔ dzro akplɔ wo adzoe,Ke ame si sim tso la anyi anyigba la dome,Eye wòaxɔ nye to kɔkɔe la wòazu etɔ.+ 14 Woagblɔ be, ‘Mido mɔ, mido mɔ! Midzra mɔa dzi ɖo!+ Miɖe nukikliwo katã ɖa le mɔ me na nye dukɔ.’” 15 Elabena ale Ame si kɔ heƒo nuwo katã ta, eye wòli tegbee,+Ame si ƒe ŋkɔ le kɔkɔe+ la, gblɔe nye esi: “Mele teƒe kɔkɔ kple kɔkɔeƒe,+Gake meli kple ame siwo wogbã gudugudu kple ɖokuibɔbɔlawo,Ne magbɔ agbe ɖokuibɔbɔlawoKple ame siwo wogbã gudugudu la ƒe dzi.+ 16 Elabena nyematsi tsitre ɖe wo ŋu tegbee o,Eye nyemado dɔmedzoe ɖaa o;+Elabena nu ate ame ƒe gbɔgbɔ ŋu le tanye,+Nu ate nu siwo mewɔ siwo me agbegbɔgbɔ le la gɔ̃ hã ŋu. 17 Medo dziku ɖe eƒe viɖe ƒoɖi yome titi vɔ̃ɖitɔe ta,+Eya ta meƒoe, meɣla nye ŋkume, eye medo dɔmedzoe. Ke edze go+ helé eƒe dzi ƒe mɔ tsɔ. 18 Mekpɔ eƒe mɔwo,Gake mada gbe le eŋu,+ akplɔe,+Eye magbugbɔ afa akɔ na* eya+ kple eƒe konyifalawo.”+ 19 “Matsɔ kafukafu ade nu na amewo. Ŋutifafa anɔ anyi ɖaa na ame si le didiƒe kple ame si le kpuiƒe,+Eye mada gbe le eŋu,” Yehowa ye gblɔe. 20 “Ke ame vɔ̃ɖiwo le abe atsiaƒu dzeagbo, si mate ŋu anɔ anyi kpoo o,Eye eme tsiwo ɖea ƒumegbe kple ba ɖe go la ene. 21 Nye Mawu be, Ŋutifafa aɖeke meli na ame vɔ̃ɖiwo o.”+\n^ Efia, wowua wo.\n^ Agate ŋu afia, “Tso vɔ̃ la me.”\n^ Efia, yɔdowo me.\n^ Alo, “Ðe nu siawo afa akɔ nama?”\n^ Ðewohĩ trɔ̃subɔsubɔnuwɔnawo ye wowɔnɛ.\n^ Ðewohĩ “fia lae” wowɔnɛ.\n^ Egɔmeɖeɖe tẽe, “Esia tae ɖeɖi mete ŋuwò o.”\n^ Alo, “heŋe aɖaba ƒu nyawo dzi oa?”\n^ Alo, “matsɔ akɔfafa aɖo eteƒe na.”


Mateo 24 | Biblia Le Internet Dzi | Xexe Yeye Gɔmeɖeɖe (1984)\n24 Azɔ Yesu do le gbedoxɔa me dzo yina, ke eƒe nusrɔ̃lawo va egbɔ, be yewoafia gbedoxɔa ƒe xɔawoe. 2 Eɖo eŋu na wo gblɔ be: “Miele nu siawo katã kpɔm oa? Vavã mele egblɔm na mi be: Womele kpe aɖeke gblẽ ge ɖe kpe dzi le afi sia, si womamu aƒu anyi o.” 3 Esi wòbɔbɔ nɔ anyi ɖe Amitoa dzi la, nusrɔ̃lawo ɖeɖe va egbɔ va biae be: “Gblɔe na mí: Ɣekaɣie nu siawo adzɔ, eye nu kae anye wò anyinɔnɔ kple nuɖoanyi sia ƒe nuwuɣi la ƒe dzesi?” 4 Eye Yesu ɖo eŋu na wo gblɔ be: “Mikpɔ nyuie, be ame aɖeke nagakplɔ mi atrae o; 5 elabena ame geɖewo ava le nye ŋkɔ me agblɔ be, ‘Nyee nye Kristo la,’ eye woakplɔ ame geɖewo atrae. 6 Miegbɔna aʋawɔwɔwo kple aʋawɔwɔwo ŋuti nyawo se ge; mikpɔ egbɔ be dzika nagatso mia ƒo o. Elabena ele be nu siawo nava eme, gake nuwuwu la meɖo haɖe o. 7 “Elabena dukɔ atsi tsitre ɖe dukɔ ŋu, eye fiaɖuƒe ɖe fiaɖuƒe ŋu, nuɖuɖu ave, eye anyigba aʋuʋu, le teƒeteƒewo. 8 Nu siawo katã nye fuɖuame ƒe gɔmedzedze. 9 “Ekema amewo ade mi asi na fukpekpe eye woawu mi, eye dukɔwo katã alé fu mi le nye ŋkɔ la ta. 10 Azɔ hã, woana ame geɖewo nakli nu, eye woade wo nɔewo asi, eye woalé fu wo nɔewo. 11 Eye aʋatsonyagblɔɖila geɖewo atsi tsitre, eye woakplɔ ame geɖewo atrae; 12 eye le sedzimawɔmawɔ ƒe dzidziɖedzi ta la, ame akpa gãtɔ ƒe lɔlɔ̃ ayi to. 13 Gake ame si do dzi va se ɖe nuwuwu la, eyae akpɔ ɖeɖe. 14 Eye woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava. 15 “Eya ta ne miaƒe ŋku kli ŋunyɔnu si ahe aƒedozuzu avae, abe ale si wogblɔe to nyagblɔɖila Daniel dzi ene, wòtsi tsitre ɖe kɔkɔeƒe la, (nuxlẽla nebu eŋu ne wòase egɔme) 16 ekema ame siwo le Yudea nate sisi ayi towo dzi. 17 Ame si le xɔ ta la nagaɖi be yeatsɔ nuwo le yeƒe aƒe me o; 18 eye ame si le agble la nagatrɔ agbɔ va aƒe me, be yeatsɔ yeƒe awudziwui o. 19 Baba na nyɔnu funɔwo kple ame siwo le no nam vidzĩ le ŋkeke mawo me! 20 Miyi edzi mianɔ gbe dom ɖa, bene miaƒe sisi la nagadze vuvɔŋɔli alo sabat ŋkeke dzi o; 21 elabena ɣemaɣi la, xaxa gã ava, si tɔgbi meva kpɔ o, ao, meva kpɔ tso xexea ƒe gɔmedzedze va se ɖe fifia o, eye magava ake o. 22 Le nyateƒe me la, ne wometso ŋkeke mawo dzi o la, ŋutilã aɖeke makpɔ ɖeɖe o; gake le ame tiatiawo ta la, woatso ŋkeke mawo dzi. 23 “Ekema ne ame aɖe gblɔ na mi be, ‘Kpɔ ɖa! Kristo la le afii,’ alo ‘Ele afi mɛ ɖaa!’ la, migaxɔe se o. 24 Elabena aʋatsokristowo kple aʋatsonyagblɔɖilawo atsi tsitre, eye woawɔ dzesi gãwo kple nukunuwo be woakplɔ amewo atrae, ne anya wɔ la, ame tiatiawo kura gɔ̃ hã. 25 Kpɔ ɖa! Mexlɔ̃ nu mi do ŋgɔ. 26 Eya ta ne amewo gblɔ na mi be, ‘Kpɔ ɖa! Ele gbedadaƒo’ la, migado go yi o; ‘Kpɔ ɖa! Ele xɔgã me,’ migaxɔe se o. 27 Elabena abe ale si ko dzi kea dzo tso ɣedzeƒekpa dzi, eye wòklẽna ɖe ɣetoɖoƒekpa dzi ene la, nenema kee Amegbetɔvi la ƒe anyinɔnɔ hã anɔ. 28 Afi sia afi si nu kuku le la, afi mae hɔ̃wo aƒo ƒu ɖo. 29 “Le ŋkeke mawo ƒe xaxa la megbe teti ko la, ɣe ado viviti, eye ɣleti mana eƒe kekeli o, eye ɣletiviwo age tso dziƒo, eye woaʋuʋu dziƒowo ƒe ŋusẽwo. 30 Eye ekema Amegbetɔvi la ƒe dzesi adze le dziƒo, eye ekema anyigba dzi ƒomewo katã aƒo akɔta le konyifafa ta, eye woakpɔ Amegbetɔvi la le dziƒolilikpowo dzi gbɔna kple ŋusẽ kpakple ŋutikɔkɔe gã. 31 Eye wòadɔ eƒe dɔlawo ɖa kple kpẽ ƒe ɖiɖi gã aɖe, eye woaƒo eƒe ame tiatiawo nu ƒu tso ya eneawo dzi, tso dziƒowo ƒe go ɖeka dzi va se ɖe woƒe go kemɛ dzi. 32 “Azɔ misrɔ̃ nu sia tso gboti ƒe kpɔɖeŋu me: Ne eƒe alɔ fẽa tsi, eye wònya to aŋgbawo ko la, mienyana be dzomeŋɔli gogo. 33 Nenema kee miawo hã, ne miekpɔ nu siawo katã la, minyae be egogo, le ʋɔtruawo nu. 34 Vavã mele egblɔm na mi be, dzidzime sia nu mele yiyi ge akpɔ o, va se ɖe esime nu siawo katã va eme. 35 Dziƒo kple anyigba nu ava yi, gake nye nyawo ya nu mayi akpɔ o. 36 “Le ŋkeke ma kple gaƒoƒo ma ŋuti la, ame aɖeke menyae o, mawudɔla siwo le dziƒo la menyae o, eye Vi la hã menyae o, negbe Fofo la ko. 37 Elabena ale si Noa ƒe ŋkekeawo nɔ la, nenema kee Amegbetɔvi la ƒe anyinɔnɔ la hã anɔ. 38 Elabena ale si wowɔ le ŋkeke mawo me do ŋgɔ na tsiɖɔɖɔa, wonɔ nu ɖum, nɔ nu nom, ŋutsuwo nɔ srɔ̃ ɖem, eye wonɔ nyɔnuwo tsɔm na be woaɖe, va se ɖe ŋkeke si dzi Noa ge ɖe aɖakaʋu la me, 39 eye wometsɔ ɖeke le eme o, va se ɖe esime tsiɖɔɖɔa va, eye wòkplɔ wo katã yii la, nenema kee Amegbetɔvi la ƒe anyinɔnɔ hã anɔ. 40 Ekema ŋutsu eve woanɔ agble me: woakplɔ ɖeka, gake woagblẽ evelia ɖi; 41 nyɔnu eve anɔ nu tum le té dzi; woakplɔ ɖeka, gake woagblẽ evelia ɖi. 42 Eya ta minɔ ŋudzɔ, elabena mienya ŋkeke si dzi miaƒe Aƒetɔ la ava o. 43 “Gake nu ɖeka nenɔ nyanya na mi, be ne ɖe aƒetɔ la anya ŋudzɔɣi si dzi fiafitɔ ava la, anye ne enɔ ŋudzɔ, eye maɖe mɔ nɛ be wòadze kpɔ age ɖe eƒe aƒe me o. 44 Esia ta miawo hã miɖee fia be yewole dzadzraɖoɖi, elabena Amegbetɔvi la gbɔna le gaƒoƒo si miesusu be eya dzie wòava o la dzi. 45 “Ame ka tututue nye kluvi nyateƒetɔ kple aɖaŋudzela, si eƒe aƒetɔ ɖo eƒe aƒemesubɔviwo nu, be wòana woƒe nuɖuɖu wo le ɣeyiɣi nyuitɔ dzi? 46 Dzidzɔtɔe kluvi ma anye ne eƒe aƒetɔ trɔ gbɔ va kpɔe be ele ewɔm nenema! 47 Vavã mele egblɔm na mi be: Atsɔe aɖo eƒe nuwo katã nu. 48 “Gake ne kluvi vɔ̃ɖi la agblɔ le eƒe dzi me be, ‘Nye aƒetɔ mele gbɔgbɔm kaba o,’ 49 eye wòade asi ehati kluviwo ƒoƒo me, eye wòanɔ nu ɖum anɔ nu nom kple ahanoxewo la, 50 kluvi ma ƒe aƒetɔ ava le ŋkeke si dzi mele mɔ kpɔm o kple gaƒoƒo si menya o la dzi, 51 eye wòahe to nɛ vevie, eye wòana gomee kpe ɖe alakpanuwɔlawo ŋu. Afi mae eƒe avifafa kple aɖukliɖuɖu anɔ.


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Malagasy Maltese Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Vietnamese Xhosa Yoruba Zulu\nMƆNUKPƆKPƆWO sua mía si gbe sia gbe be míawɔ nyui na amewo. Gake edze abe tɔnye-ko-nenyo ƒe susue le ame akpa gãtɔ si egbea ene. Àkpɔ esia ƒe kpeɖodzi le afi sia afi kloe—le ale si ametafatafa megakpea ŋu na amewo o, ale si amewo kua ʋu ameŋumabumabutɔe, kple ale si amewo zãa dzugbewo kabakaba hedoa dziku heliheli ɖe nu sue aɖe ko ta.\nMíekpɔa ɖokuitɔdidinuwɔnawo le aƒe geɖewo hã me. Le kpɔɖeŋu me, ame aɖewo gbea srɔ̃ le esi wova le sesem le wo ɖokuiwo me be “yewomegasɔ na yewo nɔewo o” ta. Dzila aɖewo hã ƒãa ɖokuitɔdidi ƒe nɔnɔme ɖe wo viwo me le manyamanya me. Le mɔ ka nu? Le esi wowɔa nu sia nu si dim ɖeviawo le na wo, evɔ womelɔ̃na be yewoahe to na wo o ta.\nGake enyo ŋutɔ be dzila bubu aɖewo li egbea siwo le hehe nam wo viwo be woaganye ɖokuitɔdilawo o. Enɔa bɔbɔe na ɖevi siwo bua ame ŋu henyoa dɔme be woadze xɔlɔ̃ nyuiwo eye woƒe xɔlɔ̃dzedzea nali ke. Azɔ hã, nu dzea wo ŋu wu. Nu ka ta? Elabena Biblia ƒe nya siawo le eteƒe: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.\nAleke dzilawo awɔ akpe ɖe wo viwo ŋu be woanye ameŋubulawo kple dɔmenyolawo eye woatsri tɔnye-ko-nenyo ƒe xexea ƒe ya si le ƒoƒom ɖe wo la? De ŋugble le nu etɔ̃ siwo gbɔna, siwo ate ŋu aƒã ɖokuitɔdidi ɖe viwòwo me ŋu, eye nàkpɔ ale si nàwɔ aƒo asa na mɔtetre siawo.\n1 Amekafukafu Si Gbɔ Eme\nKuxia. Numekulawo de dzesii be nɔnɔme ɖefuname aɖe va le ɖekakpui kple ɖetugbui geɖe siwo xɔm wole ɖe dɔ me egbea si sum. Wosena le wo ɖokui me be yewodze na nu nyuitɔ kekeake—wole mɔ kpɔm be nu nadze edzi na yewo godoo, ne womete ŋu le nu boo aɖeke wɔm o gɔ̃ hã. Ewɔna na wo dometɔ aɖewo be ele be woado yewo ɖe ŋgɔ kabakaba, evɔ womebi ɖe dɔa wɔwɔ me hã o. Bubu aɖewo hã susu be yewonye ame veviwo, eya ta ele be woawɔ nu ɖe yewo ŋu etɔxɛe. Ke ne wova kpɔe be amewo mebua yewo nenema o la, dzi ɖena le wo ƒo.\nNu si gbɔ wòtso. Ne èdo afɔ na nɔnɔme sia si le egbeviwo me la, ɣeaɖewoɣi àkpɔe be etso ale si wohe ɖeviawoe gbɔ. Le kpɔɖeŋu me, dzila aɖewo ɖe mɔ ame ɖokui bubu ame vevii ƒe gbɔgbɔ si va bɔ le ŋkeke siawo me la kpɔ ŋusẽ ɖe wo dzi akpa. Nu si dzi wotu nukpɔsusu sia ɖoe nye be: Ne ɖeviwo kafukafu vie nyo na wo la, ke wo kafukafu geɖe anyo awu. Edze abe ɖe nukpɔsusu sia sɔ ene. Gake nu si esia fiae nye be, ne ègbe nya na viwò alo ègbe lɔlɔ̃ ɖe nane dzi nɛ la, ekema èle dzi ɖem le eƒo. Egbea wobe dzila si makpe ɖe via ŋu be wòabu eɖokui ame vevii o la menye dzila ɖɔʋu o. Nu si esia fia koe nye be, mele be dzilawo nana wo viwo nabu fɔ wo ɖokuiwo gbeɖe o.\nEsiae na vifofo kple vidada geɖewo va le kesekuku ɖɔm na wo viwo, elabena wokafua wo, evɔ womewɔ naneke si dze kafukafu hafi o. Ɣesiaɣi si ɖevia wɔ nane, ne eganye nu sue aɖe hã, wokafunɛ vevie ɖe eta; ɣesiaɣi si ɖevia wɔ nu gbegblẽ aɖe, ne eganye bometsinu aɖe hã, woŋea aɖaba ƒua edzi. Dzila siawo ƒe susue nye be, nu si ana ɖevia nade asixɔxɔ eɖokui ŋue nye esi: be yewoamia nu ɖe eƒe gbegblẽƒewo dzi ahakafu eƒe nyuiƒewo. Esia va le vevie na dzilawo kura wu nu siwo wòle be ɖeviawo nawɔ wòahe dzidzɔ avɛ na wo la fiafia wo.\nNya si Biblia gblɔ. Biblia lɔ̃ ɖe edzi be esɔ be woakafu ame nenye be amea dze nɛ. (Mateo 25:19-21) Gake kesekuku ɖɔɖɔ na ɖeviwo mana nukpɔsusu si sɔ nasu wo si tso wo ɖokuiwo ŋu o. Biblia ƒe nya siawo nye nyateƒe be: “Ne ame aɖe susuna be yenye nane, evɔ menye naneke o la, eɖokui blem wòle.” (Galatiatɔwo 6:3) Eya ta Biblia gblɔ na dzilawo wòsɔ be: ‘Mègagbe tohehe na viwò o; ne èƒoe kple ati la, menye kuku ge wòala o.’ *—Lododowo 23:13.\nNu si nàte ŋu awɔ. Na wòanye wò taɖodzinu be nàɖɔ viwòwo ɖo ɣesiaɣi si wòhiã, eye nàkafu wo ɣesiaɣi si wodze nɛ. Mèganɔ kesekuku ɖɔm na viwòwo o. Esia maɖe vi na wo o. Agbalẽ si nye Generation Me gblɔ be: “Kakaɖeameɖokuidzi vavãtɔ sua ame si ne etu eƒe ŋutetewo ɖo eye wòsrɔ̃ nu geɖe, ke menye be woanɔ ekafum be ele agbagba dzem ŋutɔ evɔ mewɔ naneke si dze kafukafu o.”\n‘Mègabu ɖokuiwò ŋu wu ale si dze o; ke boŋ bɔbɔ ɖokuiwò.’—Romatɔwo 12:3\n2 Ametakpɔkpɔ Si Gbɔ Eme\nKuxia. Edze abe ɖekakpui kple ɖetugbui geɖe siwo xɔm wole ɖe dɔ me egbea medzra ɖo ɖe tenɔnɔ ɖe nɔnɔme sesẽwo nu o ene. Ne wobu fɔ wo le nu suetɔ kekeake me la, egbãa dzi na wo vevie. Nu medzea wo dometɔ aɖewo hã ŋu o, eye dɔ si ŋu wosusu be bubu le koe wodina be yewoawɔ. Le kpɔɖeŋu me, Ðk. Joseph Allen gblɔ le agbalẽ si nye Escaping the Endless Adolescence me be, esi yenɔ gbe biam ɖekakpui aɖe be yeaxɔe ɖe dɔ me la, ɖekakpuia gblɔ be: “Ewɔ nam be dɔ si wòle be mawɔ la ƒe akpa aɖewo ati ame vie, evɔ nyemedi be nye dɔ natim o.” Ðk. Allen gblɔ kpee be: “Mekpɔe be ɖekakpui sia mese egɔme be dɔ sia dɔ ƒe akpa aɖe ati ame vie godoo o. Mebia ɖokuinye be, nu kawoe wòwɔ tso ɖevime kakaa tsi xɔ ƒe blaeve vɔ etɔ̃ eye menya esia o?”\nNu si gbɔ wòtso. Le ƒe siawo me la, dzila geɖe di be yewoakpɔ yewo viwo ta tso nɔnɔme sesẽ ɖe sia ɖe me. Tsɔe be viwòa do kpo nu le sukudodokpɔ me. Ðe nàyi ava kpɔ eƒe nufiala be wòatrɔ xexlẽdzesi si ɖevia xɔa? Tsɔe be kpovitɔwo do fe na viwò be eda ʋukuse aɖe dzi. Ðe nàxe fea ɖe enua? Tsɔe be ame si viwòa di be yeava ɖe la tso srɔ̃ɖeŋugbedodoa me. Ðe nàda fɔbubua katã ɖe ame kemɛa dzia?\nTogbɔ be ele dzɔdzɔmenu be nàkpɔ viwòwo ta hã la, ametakpɔkpɔ si gbɔ eme ate ŋu ana nɔnɔme madeamedziwo nasu ɖeviawo si—womakpɔe be ele be yewoatsɔ yewoƒe nuwɔnawo ƒe agba o. Agbalẽ si nye Positive Discipline for Teenagers gblɔ be: “Ne edzɔ alea la, ɖeviwo manyae be yewoate ŋu ado dzi ato nɔnɔme sesẽwo kple dziɖeleameƒowo me ahasrɔ̃ nu tso wo me gɔ̃ hã o, ke boŋ wotsina va zua ɖokuitɔdilawo, eye wotsɔnɛ be, yewo dzilawo kple ame bubuwo li akpe ɖe yewo ŋu ɣesiaɣi.”\nNya si Biblia gblɔ. Míato nɔnɔme sesẽwo me godoo le agbe me. Biblia gblɔ be: “Azãgbe kple nuɖiɖeame li na wo katã.” (Nyagblɔla 9:11) Ame nyuiwo hã toa xaxawo me. Le kpɔɖeŋu me, apostolo Paulo to nɔnɔme sesẽ vovovowo me esi wònɔ nyanyuigbɔgblɔdɔa wɔm. Ke hã, tenɔnɔ ɖe xaxawo nu ɖe vi nɛ! Egblɔ be: “Mesrɔ̃e be ele be nu siwo le asinye la nadze ŋunye. Ɛ̃, . . . mesrɔ̃ nu ɣaɣla sia: be manya ale si woɖia ƒo kple ale si dɔ wua ame, ale si nu bɔna ɖe ame si kple ale si nu hiãa ame.”—Filipitɔwo 4:11, 12.\nNu si nàte ŋu awɔ. Bu afi si viwòwo tsi se ɖo ŋu eye nàdze agbagba awɔ ɖe Biblia ƒe mɔfiame sia dzi: ‘Ame sia ame atsɔ ye ŋutɔ ƒe agba.’ (Galatiatɔwo 6:5) Ne kpovitɔwo do fe na viwò be eda ʋukuse aɖe dzi la, ɖewohĩ anyo wu be nàna ɖevia ŋutɔ nawɔ dɔ atsɔ axe fea. Ne viwòa do kpo nu le sukudodokpɔ me la, na wòakpɔe be esia fia be ele be wòasrɔ̃ nu nyuie wu. Ne ame si viwòa di be yeava ɖe tso srɔ̃ɖeŋugbedodoa me la, fa dzi nɛ—gake le ɣeyiɣi si sɔ me la, kpe ɖe eŋu wòade ŋugble le nya siawo tɔgbi ŋu: ‘Ne ètrɔ kpɔ megbe la, ɖe nuteƒekpɔkpɔ sia na nèkpɔ ale si nàwɔ nuwo wòaganyo wu ɣebubuɣia?’ Ðevi siwo xɔa mɔfiame tsɔ kpɔa woƒe kuxiwo gbɔe la tua dzinɔameƒo ɖo, eye wova kana ɖe wo ɖokui dzi. Nɔnɔme siawo masu wo si nenye be ame bubu aɖe tsɔa woƒe agba na wo ɣesiaɣi o.\n‘Ame sia ame nado nu si ye ŋutɔ ƒe dɔwɔwɔ nye la kpɔ, ekema akpɔ susu si ta wòatso aseye ɖo.’—Galatiatɔwo 6:4\n3 Nunana Si Gbɔ Eme\nKuxia. Numekuku aɖe si wowɔ tso sɔhɛwo ŋu ɖee fia be wo dometɔ 81 le alafa me gblɔ be nu si le vevie wu na yewo le agbe mee nye be ‘yewoava zu kesinɔtɔwo’—womebu kpekpe ɖe ame bubuwo ŋu ya be ele vevie kura o. Gake kesinɔnuwo didi vivivo mehea dzidzɔ vanɛ o. Numekulawo gblɔ be ame siwo ƒe susu katã le kesinɔnuwo ŋue nye ame siwo mekpɔa dzidzɔ boo o eye woléa blanui hã wu. Wokpɔa lãmesẽkuxiwo kple susumedɔwo hã bɔbɔe wu.\nNu si gbɔ wòtso. Kuxia ƒe ɖe tso ƒome si me wonyi ɖevia le—si tsia dzi ɖe ŋutilãmenuwo ŋu fũu akpa—gbɔ. Agbalẽ si nye The Narcissism Epidemic gblɔ be: “Dzilawo di be yewoana yewo viwo nakpɔ dzidzɔ, eye ɖeviwo di be nu geɖe nasu yewo si. Eya ta nuwo ƒeƒle dzi ko dzilawo le na wo. Ðeviawo kpɔa dzidzɔ ya, gake ɣeyiɣi kpui aɖe koe wokpɔnɛ. Kasia, wogale nu bubuwo dim kpee.”\nEdzɔa dzi na dɔwɔƒe siwo wɔa adzɔnuwo be nunɔamesiwo meɖia ƒo na amewo o, eya ta wogale dzo ƒlɔm ɖe amewo te geɖe wu be woanɔ nuwo ƒeƒle dzi. Wogblɔna be, ‘Ele be nyuitɔ kekeake nasu asiwò,’ alo, ‘Esia tɔgbie dze wò.’ Sɔhɛ geɖewo zu fenyilawo le esi nu siwo le tsia dzi ‘su wo si,’ evɔ wònye ɖe woƒlee agbanae ta.\nNya si Biblia gblɔ. Biblia lɔ̃ ɖe edzi be míehiã ga. (Nyagblɔla 7:12) Gake exlɔ̃ nu mí hã be, “nu vɔ̃ɖi ƒomeviwo katã ƒe ke ɖekae nye galɔlɔ̃.” Egblɔ kpee be: “Esi ame aɖewo ti lɔlɔ̃ sia ƒomevi yome la, . . . wotsɔ vevesese geɖe ŋɔ wo ɖokuiwo flofloflo.” (1 Timoteo 6:10) Biblia xlɔ̃ nu mí be míagati ŋutilãmenuwo yome o, ke boŋ míana agbemenuhiahiã vevi siwo le mía si la nadze mía ŋu.—1 Timoteo 6:7, 8.\n‘Ame siwo ɖoe kplikpaa be yewoazu kesinɔtɔwo la, gena ɖe tetekpɔ kple mɔtetre kpakple movidzɔdzɔ ƒe nudzodzro geɖe me.’—1 Timoteo 6:9\nNu si nàte ŋu awɔ. Ne dzilae nènye la, ekema dzro ɖokuiwò me nàkpɔ susu si le asiwò ɖe gakpɔkpɔ kple nunɔamesiwo ƒeƒle ŋu. Tsɔ nu siwo le vevie wu la ɖo nɔƒe gbãtɔ, eye nàkpe ɖe viwòwo hã ŋu be woawɔe nenema. Agbalẽ si nye The Narcissism Epidemic, si me nyawo míeyɔ va yi, ɖo aɖaŋu be: “Dzilawo kple ɖeviwo ate ŋu adzro nya siawo tɔgbi me ɖekae: ‘Ɣekaɣiwoe wòanyo be nàƒle nu siwo ƒe asi dzi woɖe kpɔtɔ? Ɣekaɣiwoe manyo be nàƒlee o?’ ‘Viɖe kae nàkpɔ tso nu sia ƒeƒle me?’ ‘Ɣekaɣie nèƒle nane le esi wòwɔ na ame bubu aɖe be ele be wòanɔ asiwò ta ko?’”\nKpɔ nyuie be nàgazã “nuwo ƒeƒle na ame” atsɔ aŋe aɖaba aƒu ƒomekuxi siwo gbɔ wòle be woakpɔ dzi o. Agbalẽ si nye The Price of Privilege gblɔ be: “Nunɔamesiwo menye nu si woatsɔ aɖɔ li ƒomekuxiwo gbɔ kpɔkpɔ kura o. Ele vevie be woazã nuŋububu nyui, gɔmesese deto, kple veveseseɖeamenu atsɔ akpɔ kuxiwo gbɔe, ke menye be woazã afɔkpa yeye kple nu bubu siwo ga ate ŋu aƒle atsɔ akpɔ wo gbɔe o.”\n^ mm. 11 Biblia meda asi ɖe ŋutasẽnuwɔwɔ ɖe ɖeviwo ŋu dzi o, eɖanye le ŋutilã me loo alo seselelãme o. (Efesotɔwo 4:29, 31; 6:4) Taɖodzinu si le ɖeviwo ɖɔɖɔɖo ŋue nye be dzilawo nafia nu wo, ke menye be woatsɔ aɖe woƒe dziku ɖe go o.


Lɔlɔ̃ Na Mawu (1 John 5:3) | Mawu Ƒe Lɔlɔ̃\n“Nu si lɔlɔ̃ na Mawu fiae nye esi, be míalé eƒe seawo me ɖe asi; eye eƒe seawo menye agba o.”—1 YOHANES 5:3.\n1, 2. Nu kae ʋã wò nèva lɔ̃ Yehowa Mawu?\nÈLƆ̃ Mawua? Ne ètsɔ ɖokuiwò ɖe adzɔgbe na Yehowa Mawu xoxo la, ke ɖikeke mele eme o be àɖo biabia sia ŋu kakaɖedzitɔe be, ɛ̃! Esɔ le dzɔdzɔme nu be míalɔ̃ Yehowa. Le nyateƒe me la, esi Mawu lɔ̃ mí tae míawo hã míelɔ̃e ɖo. Biblia gblɔ be: ‘Míelɔ̃a Yehowa, elabena etre mí lɔlɔ̃.’—1 Yohanes 4:19.\n2 Yehowa ye tre mí lɔlɔ̃. Etsɔ anyigba dzeani sia na mí wònye mía nɔƒe. Enaa míaƒe ŋutilãme nuhiahiãwo mí. (Mateo 5:43-48) Vevietɔ wu la, enaa nu siwo míehiã be míate ŋu asubɔe la mí. Etsɔ eƒe Nya Biblia na mí. Ekpe mí be míado gbe ɖa na ye, eye wòna kakaɖedzi mí be yeaɖo to mí ahana yeƒe gbɔgbɔ kɔkɔea mí be wòakpe ɖe mía ŋu. (Psalmo 65:2; Luka 11:13) Ƒo wo katã ta la, edɔ Via si gbɔ melɔ̃a nu le o la ɖa wòva nye míaƒe Tafexela bene wòaɖe mí tso nu vɔ̃ kple ku me. Lɔlɔ̃ gã ka gbegbee nye esi Yehowa ɖe fia mí!—Xlẽ Yohanes 3:16; Romatɔwo 5:8.\n3. (a) Nu kae wòle be míawɔ be míakpɔtɔ anɔ Mawu ƒe lɔlɔ̃ la me? (b) Nya vevi kae wòle be míabia mía ɖokui, eye afi kae nya ma ƒe ŋuɖoɖo dze le?\n3 Yehowa di be yeƒe lɔlɔ̃ naɖe vi na mí tegbee. Ne esia ava eme na mí alo mava eme o la, ekpo ɖe mía ŋutɔ gbɔ. Mawu ƒe Nya la xlɔ̃ nu mí be: “Minɔ Mawu ƒe lɔlɔ̃ la me ɖaa . . . hena agbe mavɔ kpɔkpɔ.” (Yuda 21) Nyagbɔgblɔ “minɔ Mawu ƒe lɔlɔ̃ la me ɖaa” fia be hafi míakpɔtɔ anɔ Mawu ƒe lɔlɔ̃ la me la, míawo ŋutɔwoe wòle be míaɖe afɔa. Ele be míaɖee afia le nuwɔna ŋutɔŋutɔ me be míelɔ̃ Mawu le esi wòlɔ̃ mí ta. Eya ta ele be míabia nya vevi sia mía ɖokui be: ‘Aleke mate ŋu aɖe nye lɔlɔ̃ na Mawu afiae?’ Nya sia ƒe ŋuɖoɖo dze le nya siwo gbɔgbɔ ʋã apostolo Yohanes wòŋlɔ la me be: “Nu si lɔlɔ̃ na Mawu fiae nye esi, be míalé eƒe seawo me ɖe asi; eye eƒe seawo menye agba o.” (1 Yohanes 5:3) Esi míedi be míaɖee afia Mawu be míelɔ̃e vevie ta la, anyo be míadzro nu si nya siawo fia la me tsitotsito.\n4, 5. Aleke wòdzɔe be nèva te Yehowa lɔlɔ̃?\n4 “Lɔlɔ̃ na Mawu”—nu kae nɔ susu me na apostolo Yohanes esi wòŋlɔ nya siawo? Lɔlɔ̃ si wòle be míaɖo na Mawu ŋue wònɔ nu ƒom tsoe. Èɖo ŋku ɣeyiɣi si me nèva nɔ sesem le ɖokuiwò me be yelɔ̃ Yehowa dzia?\nAdzɔgbeɖeɖe kple nyɔnyrɔxɔxɔ nye ale si míelɔ̃ faa be míaɖo to Yehowa le míaƒe agbe me la ƒe gɔmedzedze ko\n5 Gade ŋugble tso ɣeyiɣi si me nèsrɔ̃ nyateƒe si ku ɖe Yehowa kple eƒe tameɖoɖowo ŋu zi gbãtɔ eye nèxɔ edzi se la ŋu vie kpɔ. Èva se egɔme be togbɔ be nènyi nu vɔ̃ dome eye ƒomedodo aɖeke menɔ mia kple Mawu dome o hã la, Yehowa to Kristo dzi ʋu mɔnukpɔkpɔ ɖi na wò be blibodede si Adam bu la nava su asiwò eye nànyi agbe mavɔ dome. (Mateo 20:28; Romatɔwo 5:12, 18) Èva se nu si gbegbe Yehowa tsɔ sa vɔe esi wòdɔ Via malɔ̃nugbɔa ɖa wòva ku ɖe tawò la gɔme. Esiawo katã ʋã dzi na wò nèva lɔ̃ Mawu, ame si ɖe lɔlɔ̃ gã sia gbegbe fia wò.—Xlẽ 1 Yohanes 4:9, 10.\n6. Aleke míeɖea lɔlɔ̃ vavãtɔ fianae, eye nu kae lɔlɔ̃ na Mawu ʋã wò nèwɔ?\n6 Gake seselelãme sia nye lɔlɔ̃ vavã si nàɖo na Yehowa la ƒe gɔmedzedze ko. Lɔlɔ̃ mefia seselelãme alo numenya dzro ko o. Be woalɔ̃ Mawu ŋutɔŋutɔ la, ebia nu geɖe wu gbɔgblɔ ko be, “Melɔ̃ Yehowa.” Abe ale si wòle le xɔse gome ene la, nuwɔna mee lɔlɔ̃ vavãtɔ dzena le. (Yakobo 2:26) Ne míagblɔe ŋutɔŋutɔ la, míeɖea lɔlɔ̃ fiana to nu si adze ame si míelɔ̃ ŋu la wɔwɔ me. Eya ta esi nèva lɔ̃ Yehowa la, lɔlɔ̃ ma ʋã wò nèdi vevie be yeanɔ agbe le mɔ si adze Fofowò si le dziƒo ŋu la nu. Ðasefo xɔnyɔnyrɔe nènyea? Ke efia be lɔlɔ̃ deto sia kple didi be yeasubɔe ye ʋã wò nèwɔ nyametsotso vevitɔ kekeake sia le wò agbe me. Ètsɔ ɖokuiwò ɖe adzɔgbe na Yehowa be yeawɔ eƒe lɔlɔ̃nu, eye nètsɔ nyɔnyrɔxɔxɔ ɖo kpe adzɔgbeɖeɖe ma dzi. (Xlẽ Romatɔwo 14:7, 8.) Ale si nàwɔ anɔ agbe ɖe adzɔgbe si nèɖe na Yehowa nu ŋue apostolo Yohanes yi edzi ƒo nu tsoe.\n“MÍALÉ EƑE SEAWO ME ÐE ASI”\n7. Mawu ƒe sewo dometɔ aɖewoe nye kawo, eye nu kae wo meléle ɖe asi fia?\n7 Yohanes ɖe nu si lɔlɔ̃ na Mawu fia me esi wògblɔ be: “Míalé eƒe seawo me ɖe asi.” Nu kae nye Mawu ƒe seawo? Yehowa de se tso nanewo ŋu tẽe le eƒe Nya Biblia me. Le kpɔɖeŋu me, ede se ɖe ahamumu, gbɔdɔdɔ ƒe agbe gbegblẽ nɔnɔ, trɔ̃subɔsubɔ, fififi, kple aʋatsokaka nu. (1 Korintotɔwo 5:11; 6:18; 10:14; Efesotɔwo 4:28; Kolosetɔwo 3:9) Mawu ƒe sewo dzi wɔwɔ fia be míanɔ agbe ɖe Biblia ƒe agbe nyui nɔnɔ ƒe dzidzenu siwo me kɔ nyuie la nu.\n8, 9. Aleke míawɔ anya nu si adze Yehowa ŋu le nɔnɔme siwo ŋu Biblia ƒe se aɖeke meku ɖo tẽe o gɔ̃ hã me? Gblɔ eƒe kpɔɖeŋu.\n8 Ke hã, be míaƒe nu nadze Yehowa ŋu la, ele be míawɔ nu si de ŋgɔ wu eƒe se siwo le tẽe la ko dzi wɔwɔ. Yehowa meli kɔ se gbogbo aɖewo ɖe mía dzi ku ɖe míaƒe agbenɔnɔ ƒe akpa sia akpa ŋu o. Eya ta gbe sia gbe la, míate ŋu ado go nɔnɔme geɖe siwo ŋu Biblia ƒe se aɖeke meku ɖo tẽe o. Aleke míawɔ anya nu si adze Yehowa ŋu le nɔnɔme mawo me? Nu geɖewo le Biblia me siwo akpe ɖe mía ŋu míanya nu si nye Mawu ƒe susu le nyawo ŋu. Biblia sɔsrɔ̃ kpena ɖe mía ŋu míedzea si nu siwo Yehowa lɔ̃ kple nu siwo wòlé fui. (Xlẽ Psalmo 97:10; Lododowo 6:16-19) Enana míenyaa nɔnɔme kple nuwɔna siwo dzea eŋu hã. Zi ale si míeyi edzi le nu srɔ̃m tso Yehowa ƒe amenyenye kple eƒe mɔwo ŋui la, zi nenemae eƒe nukpɔsusu akpɔ ŋusẽ ɖe míaƒe nyametsotso kple nuwɔnawo dzii. Esia awɔe be le nɔnɔme siwo ŋu Biblia ƒe se aɖeke meku ɖo tẽe o gɔ̃ hã me la, míate ŋu akpɔ “nu si nye Yehowa ƒe lɔlɔ̃nu” adze sii.—Efesotɔwo 5:17.\n9 Le kpɔɖeŋu me, se aɖeke mele Biblia me si gblɔ tẽe be míagakpɔ video alo television dzi wɔna siwo me woɖea ŋutasesẽ kple gbɔdɔdɔ ƒe agbe gbegblẽ nɔnɔ fiana le o. Gake ɖe wòle be woade nu siawo kpɔkpɔ ŋuti se na mí tẽe kokokoa? Míenya ale si Yehowa bua nu siawoe. Eƒe Nya la gblɔ na mí eme kɔ ƒãa be: “[Yehowa] léa fu ame sia ame si lɔ̃a ŋutasẽnuwɔwɔ.” (Psalmo 11:5) Egagblɔ hã be ‘Mawu adrɔ̃ ʋɔnu gbɔdɔdɔ ƒe agbe gbegblẽ nɔlawo.’ (Hebritɔwo 13:4) Ne míede ŋugble le nya siawo siwo tso gbɔgbɔ me ŋu la, míate ŋu akpɔ nu si nye Yehowa ƒe lɔlɔ̃nu adze sii keŋ. Eya ta mele be míatsɔ wɔna siwo me woɖea nu siwo Mawu lé fui fiana le gaglã la aɖe modzakae o. Míenyae be edzea Yehowa ŋu ne míetsri xexe sia ƒe modzakaɖeɖe siwo me woɖea agbe ƒaƒã nɔnɔ fiana le abe nu si me afɔku aɖeke mele o ene. *\n10, 11. Nu ka tae míetiae be míaɖo to Yehowa, eye toɖoɖo ka ƒomevie míeɖena fiana?\n10 Susu ka koŋ tae míeléa Mawu ƒe sewo me ɖe asi ɖo? Nu ka tae míedina be míanɔ agbe ɖe Mawu ƒe lɔlɔ̃nu nu gbe sia gbe? Menye vɔvɔ̃ na tohehe alo be míaƒo asa na nu gbegblẽ siwo dona tso eme na ame siwo mewɔa Mawu ƒe lɔlɔ̃nu o tae míedina be míawɔ Mawu ƒe sewo dzi ɖo o. (Galatiatɔwo 6:7) Ke boŋ míebua toɖoɖo Yehowa be enye mɔnukpɔkpɔ nyui aɖe na mí be míaɖe míaƒe lɔlɔ̃ afiae. Abe ale si ko ɖevi dina be yeawɔ nu si ana ye fofo nakpɔ ŋudzedze ɖe ye ŋu ene la, nenema kee míawo hã míedina be míawɔ nu si ana Yehowa nakpɔ ŋudzedze ɖe mía ŋu. (Psalmo 5:12) Eyae nye mía Fofo, eye míelɔ̃e. Ne míenya be míele agbe nɔm le mɔ si ana míanye ame siwo “ƒe nu dzea Yehowa ŋu” nu la, enana míekpɔa dzidzɔ kple dzidzeme geɖe.—Lododowo 12:2.\n11 Eya ta mele be wòawɔ abe ɖe wozi toɖoɖo ɖe mía dzi ene loo, alo ne edzro mí alo nyo na mí ko hafi míaɖo to o. * Mele be míatiae be míaɖo to le nanewo me ahagbe toɖoɖo le nu bubuwo me o; eye menye ne míekpɔe be aɖe vi na mí alo mana míato fukpekpe aɖeke me o ko hafi míaɖo to o. Ke boŋ míenye ‘ame siwo ɖoa to tso dzi me.’ (Romatɔwo 6:17) Míesena le mía ɖokui me abe hakpala la ene, ame si gblɔ be: “Melɔ̃ wò sededewo vevie, ɛ̃, melɔ̃ wo.” (Psalmo 119:47) Nyateƒee, míelɔ̃a Yehowa ƒe sewo dzi wɔwɔ. Míenyae be edi tso mía si be míaɖo to ye bliboe tso dzi me, eye edze na esia hã. (5 Mose 12:32) Míedi be Yehowa nagblɔ tso mía ŋu abe ale si eƒe Nya la gblɔ tso Noa ŋu ene. Biblia gblɔ tso blemafofo nuteƒewɔla ma si ɖo to Mawu ƒe geɖe le esi wòlɔ̃e ta la ŋu be: “Noa wɔ nu siwo katã ƒe se Mawu de nɛ la. Ewɔ wo pɛpɛpɛ.”—1 Mose 6:22.\n12. Toɖoɖo ka ƒomevie doa dzidzɔ na Yehowa ƒe dzi?\n12 Aleke Yehowa sena le eɖokui me ne míeɖo toe tso dzi me? Eƒe Nya la gblɔ be míaƒe toɖoɖo alea ‘doa dzidzɔ na eƒe dzi.’ (Lododowo 27:11) Ðe míaƒe toɖoɖo doa dzidzɔ na míaƒe Aƒetɔ xexea me katã ƒe Dziɖulagã la vavã? Ɛ̃, edoa dzidzɔ nɛ, eye gɔmesese le esia ŋu. Yehowae wɔ mí, eye wòna tiatiawɔblɔɖe mí. Esia fia be míate ŋu atiae be míaɖo to Mawu loo alo atiae be míagbe toɖoɖoe. (5 Mose 30:15, 16, 19, 20) Ne míetiae be míaɖo to Yehowa tso dzi me, eye wònye lɔlɔ̃ si le mía si na eyama koŋ ye ʋã mí míewɔ tiatia ma la, edoa dzidzɔ na mía Fofo si le dziƒo la ale gbegbe. (Lododowo 11:20) Esiae nye mɔ nyuitɔ kekeake si nu míanɔ agbe ɖo.\n“EƑE SEAWO MENYE AGBA O”\n13, 14. Nu ka tae míate ŋu agblɔ be Mawu ƒe “seawo menye agba o,” eye aleke míate ŋu awɔ esia ƒe kpɔɖeŋui?\n13 Apostolo Yohanes gblɔ nya dedziƒoname sia tso Yehowa ƒe nudidiwo ŋu be: “Eƒe seawo menye agba o.” Helagbe me nya si gɔme woɖe le 1 Yohanes 5:3 be “agba” la fia “nu si le kpekpem.” * Biblia gɔmeɖeɖe bubu aɖe ɖe kpukpui sia gɔme be: “Eƒe sewo metea mí ɖe anyi o.” (New English Translation) Yehowa ƒe nudidiwo mesesẽ akpa alo tea mí ɖe anyi o. Eƒe sewo dzi wɔwɔ menye nu si gbɔ amegbetɔ madeblibowo ƒe ŋutete ŋu o.\n14 Míate ŋu awɔ eƒe kpɔɖeŋu ale. Tsɔe be xɔ̃wò vevi aɖe bia be nàfɔ agba aɖewo kpe ye esi wòle ʋuʋum yina aƒe bubu me. Ede agbaawo aɖaka vovovowo me. Aɖakaawo dometɔ aɖewo kɔkɔ anɔ bɔbɔe na wò, bubuwo hã le kpekpem, si ahiã be ame eve nakɔe. Ðe xɔ̃wòa abia tso asiwò be nàkɔ aɖaka siwo wònya nyuie be màte ŋu akɔ oa? Gbeɖe. Madi be nàvu ɖe agba siwo màte ŋu akɔ o la kɔkɔ ŋu nuvevi nawɔ wò o. Nenema kee mía Mawu dɔmenyotɔ lɔ̃ame la made se siwo sesẽ akpa la na mí o. (5 Mose 30:11-14) Madi gbeɖe be míatsɔ agba si kpe wu mí o. Yehowa nya míaƒe ŋutetewo ƒe seɖoƒe, elabena “enya míaƒe wɔwɔme nyuie, eɖoa ŋui be kewɔe míenye.”—Psalmo 103:14.\n15. Nu ka tae míate ŋu aka ɖe edzi be míaƒe nyonyo tae Yehowa ƒe sewo li ɖo?\n15 Yehowa ƒe sewo menye agba na mí kura o; míaƒe nyonyo tae woli ɖo. (Xlẽ Yesaya 48:17.) Susu ma tae Mose te ŋu gblɔ na Israel-viwo be: “Yehowa de se na mí be míawɔ ɖoɖo siawo katã dzi, eye míavɔ̃ Yehowa mía Mawu la, ne eme nanyo na mí ɖaa, ne míayi edzi anɔ agbe, abe ale si wòle egbe sia ene.” (5 Mose 6:24) Míawo hã míate ŋu aka ɖe edzi be míaƒe nyonyo tae Yehowa tsɔ eƒe sewo na mí ɖo—ɛ̃, edi be eme nanyo na mí tegbee. Alo menye nenema ko wòanɔ oa? Yehowa nye Mawu si seɖoƒe meli na eƒe nunya o. (Romatɔwo 11:33) Eya ta enya nu si nye nyuitɔ kekeake na mí. Yehowa nye lɔlɔ̃ ƒe Mawu hã. (1 Yohanes 4:8) Esi wònye eƒe amenyenyee nye lɔlɔ̃ ta la, lɔlɔ̃e ʋãnɛ le nu sia nu si wògblɔna hewɔna me. Lɔlɔ̃ dzie wòtu se siwo katã wòde na esubɔlawo la ɖo.\n16. Togbɔ be xexe gblẽku sia kple míaƒe ŋutilã madebliboa ƒe ŋusẽkpɔɖeamedziwo li hã la, nu kae akpe ɖe mía ŋu míayi edzi aɖo to?\n16 Esia mefia be toɖoɖo Mawu nɔa bɔbɔe ɣesiaɣi o. Ele be míawɔ avu kple xexe gblẽku sia si “le vɔ̃ɖitɔ la ƒe ŋusẽ te” la ƒe ŋusẽkpɔɖeamedziwo. (1 Yohanes 5:19) Ele be míawɔ avu kple míaƒe ŋutilã madeblibo si ʋãa mí be míada Mawu ƒe sewo dzi la hã. (Romatɔwo 7:21-25) Ke hã, míaƒe lɔlɔ̃ na Mawu ate ŋu ana míaɖu dzi. Yehowa yraa ame siwo ɖoa toe le esi wolɔ̃e ta. Enaa eƒe gbɔgbɔ kɔkɔea “ame siwo ɖoa toe abe dziɖula ene.” (Dɔwɔwɔwo 5:32) Gbɔgbɔ kɔkɔea nana be nɔnɔme nyui siwo ate ŋu akpe ɖe mía ŋu míayi edzi aɖo to Mawu la sua mía si.—Galatiatɔwo 5:22, 23.\n17, 18. (a) Nu kawo mee míadzro le agbalẽ sia me, eye nu vevi kawoe wòle be woanɔ susu me na mí le numedzodzroa me? (b) Nu ka mee míadzro le ta si kplɔe ɖo me?\n17 Míadzro Yehowa ƒe gɔmeɖosewo, eƒe agbe nyui nɔnɔ ŋuti dzidzenuwo, kple nu bubu siwo ɖe eƒe lɔlɔ̃nu fia la me le agbalẽ sia me. Gake ele be nu vevi aɖewo nanɔ susu me na mí esi míele wo me dzrom. Ele be míaɖo ŋkui be Yehowa mezia mía dzi be míawɔ yeƒe sewo kple gɔmeɖosewo dzi o; edi be míaɖo to ye faa tso dzi me. Nenɔ susu me na mí hã be ale si Yehowa bia tso mía si be míanɔ agbee la ana míakpɔ yayra geɖewo fifia, eye wòana míakpɔ agbe mavɔ le etsɔme. Eye ele be míabu míaƒe toɖoɖo tso dzi blibo me be enye mɔnukpɔkpɔ gã aɖe na mí be míaɖee afia Yehowa be míelɔ̃e vavã.\n18 Yehowa na dzitsinya mí lɔlɔ̃tɔe be wòakpe ɖe mía ŋu míade vovototo nyui kple vɔ̃ dome. Gake hafi míaƒe dzitsinya nafia mɔ mí nyuie la, ele be míana hehee, eye ale si míawɔ esia mee míadzro le ta si kplɔe ɖo me.\n^ mm. 9 Wodzro ale si míawɔ atia modzakaɖeɖe nyuiwo me le agbalẽ sia ƒe Ta 6 lia me.\n^ mm. 11 Gbɔgbɔ vɔ̃wo gɔ̃ hã ate ŋu aɖo to togbɔ be metso woƒe dzi me o hã. Esi Yesu ɖe gbe na gbɔgbɔ vɔ̃wo be woado go le ame aɖewo me la, woɖo toe dzizizitɔe le esi wonya be ŋusẽ le esi wu yewo ta, ke menye tso dzi me o.—Marko 1:27; 5:7-13.\n^ mm. 13 Wozã nya ma ke le Mateo 23:4 tsɔ ƒo nu tso amegbetɔwo ƒe se kpaɖii siwo agbalẽfialawo kple Farisitɔwo tsɔ do “agba kpekpewo” na ame tsɛwoe ŋu. Nya ma ke gɔmee woɖe le Dɔwɔwɔwo 20:29, 30 be “nyanyra,” esi wogblɔ tso xɔsegbela amedzizila siwo ‘gblɔa nya totrowo’ tsɔ blea amewoe ŋu be wonye amegãxi nyanyrawo.\nToɖoɖo ka ƒomevie Yehowa di tso esubɔlawo si, eye nu ka tae ema aɖe vi na mí?—5 Mose 5:28-33.\nAleke gbegbe míaƒe toɖoɖo le vevie na Yehowae?—1 Samuel 15:22, 23.\nNu kae míate ŋu asrɔ̃ tso ale si Yesu ɖo to Mawui me?—Yohanes 8:29.\nNu ka tae wònyo be míaɖo to Yehowa?—Nyaɖeɖefia 4:11.\nAleke Viwòwo Awɔ Asrɔ̃ Ale Si Woalɔ̃ Mawue?\nAleke nàwɔ aɖo viwòwo ƒe dzi gbɔ to Biblia me gbedeasia dzi?


Ame Eve Aɖewo Ƒe Agbewo Dɔ̃ Tsi υufɔku me le Asikuma mɔdzi - Volta Online\nby Volta Online May 23, 2018 May 23, 2018 023604\nNutsotso aɖe si ɖo voltaonlinegh.com gbɔa hee ɖe go be, υufɔku aɖe dzɔ egbe Blaɖa ŋdɔme le Asikuma yi Pɛki mɔdzi.\nEmekɔ be υuawo dometɔ ɖeka si ƒe dzesie nye; GT 3027-17 si wode dzesie be enɔ mɔzɔm tso Gɛ yina Hohoea ƒe afɔtsi/tyre ƒe gbagbãe he afɔkua vɛ eye υuɖola eve aɖewo ƒe agbewo tsime eye bubu geɖewo hã xɔ abi.\nKe amesiwo xɔ abia wotsɔwo yi ɖe Pɛki Government Hospital hena gbedada le woŋuti.\nKe amesiwo tsrɔ̃ hã woda woƒe ŋutilãwo ɖe dɔyɔƒea ƒe kpefafa hena dodokpɔ siwo dzea wɔwɔ.\nVolta Online June 16, 2018


Yesu Ƒe Agbenɔnɔ Le Nazaret | Yesu Ƒe Agbemeŋutinya\nYOSEF KPLE MARIA ƑE ƑOMEA VA LOLO\nYESU SRƆ̃ DƆ\nYesu le tsitsim le Nazaret, si nye du sue aɖe si mexɔ ŋkɔ o me. Du sia le dziehe le tonuto aɖe si woyɔna be Galilea la me, eye wòle ta gã aɖe si woyɔna be Galilea-ƒu la ƒe ɣetoɖoƒe.\nEsi Yesu xɔ abe ƒe eve ene la, Yosef kple Maria kplɔe tso Egipte va afi sia. Edze abe eya koe nye vi si le wo si ɣemaɣi ene. Gake le ɣeyiɣi aɖe megbe la, wodzi Yakobo, Yosef, Simon kple Yuda, siwo nye dadaviawo. Yosef kple Maria dzi nyɔnuviwo hã siwo nye Yesu dadaviwo. Ɛ̃, ne mede ɖeke o la, wodzi ŋutsuvi kple nyɔnuvi ade ya teti ɖe Yesu yome.\nƑometɔ bubuwo hã nɔ Yesu si. Míenya nu tso Elizabet kple via Yohanes ŋu xoxo. Wole Yudea, si didi tso wo gbɔ agbadroƒe geɖe. Salome le Galilea, si te ɖe wo ŋu, eye anye be Maria nɔvinyɔnue, si afia be enye Yesu nɔɖi alo nɔgã. Salome srɔ̃e nye Zebedeo. Ekema efia be wo viŋutsu eve siwo nye Yakobo kple Yohanes la kple Yesu wonye nɔgãnɔɖiviwo. Míenya ne esime Yesu nɔ tsitsim la, eya kple ŋutsuvi siawo dea ha kple wo nɔewo zi geɖe o, gake emegbe wova zu zɔhɛ kplikplikpliwo, eye wova nye Yesu ƒe apostolowo.\nEle be Yosef nawɔ dɔ sesĩe atsɔ akpɔ eƒe ƒome si le lolom la dzi. Atikpalae wònye. Yosef nyi Yesu abe eya ŋutɔ via ene, eya ta woyɔa Yesu be ‘atikpala ƒe vi.’ (Mateo 13:55) Yosef fia atikpakpadɔ Yesu, eye esrɔ̃e nyuie hã. Le nyateƒe me la, amewo va gblɔ tso Yesu ŋu emegbe be: “Atikpala lae nye esia.”—Marko 6:3.\nNu si xɔ teƒe vevitɔ le Yosef kple eƒe ƒomea ƒe agbenɔnɔ mee nye tadedeagu na Yehowa. Le wɔwɔ ɖe Mawu ƒe Sea dzi me la, Yosef kple Maria naa gbɔgbɔmenufiame wo viwo ne ‘wobɔbɔ nɔ wo ƒe me, ne wole mɔ dzi, ne womlɔ anyi, alo ne wofɔ.’ (5 Mose 6:6-9) Ƒuƒoƒe aɖe le Nazaret. Míate ŋu aka ɖe edzi be Yosef kplɔa eƒe ƒomea yia ƒuƒoƒea be woaɖade ta agu le afi ma. Ŋɔŋlɔawo gblɔ tso Yesu ŋu emegbe be eyi ƒuƒoƒea “abe ale si wòlɔ̃a wɔwɔ le Sabat ŋkeke dzi ene.” (Luka 4:16) Azɔ hã, dzidzɔ gãe wònyena na ƒomea be woanɔ mɔ zɔm edziedzi ayi Yehowa ƒe gbedoxɔ me le Yerusalem.\nNe mede ɖeke o la, nɔviŋutsu kple nɔvinyɔnu nenie nɔ Yesu si siwo wòtsi wu?\nDɔ kae Yesu srɔ̃, eye nu ka tae?\nNufiame vevi kae Yosef nana eƒe ƒomea?


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Samoan Sepedi Setswana Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese\nKANSA lé Joe, eye wòle kuku ge. Srɔ̃a, Kirsten, kple exɔlɔ̃ ʋɛ aɖewo le egbɔ le dze ɖom. Kirsten trɔ kpɔ srɔ̃a, eye wòkpɔ aɖatsi le mo nɛ. Gbã la, esusui be veve semee Joe nɔ. Ðewohĩ anya nɔ veve sem ya, gake egblɔ na srɔ̃a be menye vevesese ye na yele avi fam o.\nKirsten gblɔ be: “Joe xɔlɔ̃ veviwo va egbɔ le ɣeyiɣi sesẽ sia me. Gakpe ɖe eŋu hã, mɔkpɔkpɔ xɔasi aɖe nɔ esi si dzi wòka ɖo azɔ wu ɣeyiɣi ɖesiaɖe le eƒe agbe me, eye enyae be ame aɖeke mate ŋu axɔe le ye si o. Egblɔ nam be dzidzɔvi famee yenɔ. Joe ku le zã ma me.”\nMɔkpɔkpɔ kae lé Joe ɖe te esi eƒe dɔlélea va nɔ sesẽm ɖe edzi? Agbe mavɔ nɔnɔ le lãmesẽ blibo me le paradisonyigba dzi si ƒe ŋugbe Yehowa Mawu do lae. (Psalmo 37:10, 11, 29) Nyaɖeɖefia 21:3, 4 gblɔ be: “Mawu ƒe agbadɔ la le amewo gbɔ . . . Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo [siwo ƒe ɖee nye kuxi gbogbo siwo li egbea] nu va yi.”\nMɔkpɔkpɔ si Li na Ame Kukuwo Kura Gɔ̃ Hã\nMɔkpɔkpɔ sia ava eme na Joe ne wofɔe tso yɔdo me. Le nyateƒe me la, Yesu ƒe ŋugbedodo be “amesiwo katã le yɔdowo me”—siwo nye ame kuku siwo dzi Mawu ɖoa ŋkui—afɔ tso ku me la de dzi ƒo nɛ ale gbegbe. (Yohanes 5:28, 29) Ðe ƒometɔ alo xɔlɔ̃ vevi aɖe ƒe ku na nèle nu xama? Ekema tsitretsitsi mɔkpɔkpɔa ate ŋu ade dzi ƒo na wò hã. Ele eme be mɔkpɔkpɔ sia maɖe nuxaxa si wò ame vevia ƒe kua do na wò la ɖa keŋkeŋ ya o. Yesu ŋutɔ “fa avi” esi exɔlɔ̃ Lazaro ku. Ke hã, mɔkpɔkpɔ si le mía si la ɖea míaƒe nuxaxaa dzi kpɔtɔna.—Yohanes 11:14, 34, 35; Tesalonikatɔwo I, 4:13.\nKirsten gblɔ be: “Esi kansa wu Joe la, mese le ɖokuinye me be nyemagakpɔ dzidzɔ ŋutɔŋutɔ le agbe me akpɔ o. Togbɔ be ƒe aɖewo va yi xoxo hã la, mekpɔe be le xexe sia me la, nye agbe magate ŋu anɔ abe alesi wònɔ tsã ene o. Joe ƒe kua na metsi ya me. Ke hã, mate ŋu agblɔe anukwaretɔe be nye susume dze akɔ anyi, eye meɖe dzi ɖi.”\nKirsten ƒe nyawo ɖo ŋku edzi na mí be le xexe sia me la, míate ŋu anɔ dzidzɔ kpɔm ɣesiaɣi o. Menye ɣesiaɣie nuwo zɔna nyuie le agbe me o. Eye ɣeyiɣi aɖewo li, siwo nye nuxaɣi, siwo me masɔ le kura be míanɔ dzidzɔ kpɔm o. (Nyagblɔla 3:1, 4; 7:2-4) Eye nu geɖe ate ŋu ana mía dometɔ aɖewo hã anya nɔ blanui lém. Ke hã, Biblia ƒe ŋugbedodowo ate ŋu afa akɔ na mí ŋutɔ, eye nunya si ƒo ɖesiaɖe ta, si míate ŋu akpɔ tso Biblia me la ate ŋu akpe ɖe mía ŋu míaƒo asa na nusiwo awɔe be míakpɔ dzidzɔ o. Mawu gblɔ be: “Ke amesi ɖoa tom la, anɔ anyi bɔkɔɔ, eye dzɔgbevɔ̃e ƒe ŋɔdzidoname maɖe dzi le eƒo o.”—Lododowo 1:33.\nẼ, Yehowa tsɔa ɖe le eme na mí vevie. Edi be míakpɔ dzidzɔ—menye le gotagome ko o, ke boŋ le ememe eye menye hena ƒe ʋɛ aɖewo ko o, ke boŋ tegbee! Eyata Via gblɔ nyateƒenya siawo siwo sɔ ɖe ɣeyiɣia nu, be: ‘Dzidzɔtɔwoe nye amesiwo tsɔa ɖe le woƒe gbɔgbɔ me nuhiahiã me.’ (Mateo 5:3) Ade mía dzi ne míewɔ ɖe eƒe nyawo dzi.—g4/06.\nNu Asieke si Ana Ame Nakpɔ Dzidzɔ\n1. Ðe tsɔtsɔ le mawusubɔsubɔ me.—Mateo 5:3.\n2. Nusiwo le ame si ƒe ame ŋu dzedze, asa ƒoƒo na “galɔlɔ̃.”—Timoteo I, 6:6-10.\n3. Alesi agbeɖuɖu manye nu vevitɔ na ame o.—Timoteo II, 3:1, 4.\n4. Dɔme nyonyo, ame bubuwo ƒe nyonyo didi.—Dɔwɔwɔwo 20:35.\n5. Akpedala nyenye, ŋudzedze kpɔkpɔ ɖe nu ŋu.—Kolosetɔwo 3:15.\n6. Vodadawo tsɔtsɔ ke.—Mateo 6:14.\n7. Zɔhɛwo tiatia nunyatɔe.—Lododowo 13:20.\n8. Agbe dzadzɛ nɔnɔ, asa ƒoƒo na nuwɔna gbegblẽwo.—Korintotɔwo II, 7:1.\n9. ‘Dzidzɔ si anɔ ame me le mɔkpɔkpɔ’ si Biblia na ta.—Romatɔwo 12:12.\nAgbe nɔnɔ le xexe yeye aɖe me, si ƒe mɔkpɔkpɔ Biblia na mí la, faa akɔ na mí ŋutɔ\nƉoe Ɖe Amewo Ɖoe Ɖe Amewo Dzi Nedzɔ Wò le Mɔkpɔkpɔ Me\ng 4/06 axa 8-9


GBE BUBU Acholi Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Boulou Brazil Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe Chin (Hakha) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombia Tokunɔgbe Croatian Czech Dangme Danish Digor Douala Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Germany Tokunɔgbe Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko India Tokunɔgbe Indonesian Isoko Italian Italy Tokunɔgbe Japanese Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Nias Niuean Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russia Tokunɔgbe Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Tokunɔgbe Vietnamese Wallisian Waray-Waray Wayuunaiki Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nNe èdi be yeanya ame aɖe la, nu gbãtɔ si nàbiae nye be, “Ŋkɔwò ɖe?” Ne èbia nya ma Mawu la, aleke wòaɖo eŋui?\n“Nyee nye Yehowa. Ŋkɔnyee.”—Yesaya 42:8.\nÐewohĩ ŋkɔ ma nye nu yeye na wò, elabe Biblia gɔmeɖela geɖe mezã Mawu ƒe ŋkɔa ale o, eye bubuwo ya mezãe kura o. Zi geɖe la, wotsɔa dzesideŋkɔ “AƑETƆ” ɖoa Mawu ƒe ŋkɔa teƒe. Ke hã Mawu ƒe ŋkɔa dze le gbe gbãtɔ siwo me woŋlɔ Biblia ɖo la me abe zi 7,000 ene. Wotsɔ Hebrigbe me xaxagbeɖiɖi ene siwo sɔ kple YHWH ŋlɔa Mawu ƒe ŋkɔa eye zi geɖe la, woyɔnɛ be “Yehowa,” le Eʋegbe me.\nMawu ƒe ŋkɔ dze le Hebri ŋɔŋlɔ bliboa me eye wodze le Biblia gɔmeɖeɖe geɖe hã me\nPsalmowo Ƒe Agbalẽ Xatsaxatsa Si Tso Ƒu Kukua Me alafa gbãtɔ K.Ŋ., HEBRIGBE\nTyndale ƒe Biblia Ƒe 1530, EŊLISIGBE\nReina-Valera version Ƒe 1602, SPAINGBE\nUnion Version Ƒe 1919, CHINAGBE\nNU SI TA MAWU ƑE ŊKƆA LE VEVIE\nŊkɔa le vevie na Mawu ŋutɔ hã. Menye ame aɖekee tsɔ ŋkɔa na Mawu o, eya ŋutɔe tsɔe. Yehowa gblɔ be: “Esiae nye nye ŋkɔ tegbee, eye esiae woatsɔ aɖo ŋku dzinye tso dzidzime yi dzidzime.” (2 Mose 3:15) Mawu ƒe ŋkɔ dze le Biblia me wosɔ gbɔ wu eƒe dzesideŋkɔwo abe Ŋusẽkatãtɔ, Fofo, Aƒetɔ, alo Mawu ene, eye esɔ gbɔ wu ŋkɔ bubuwo abe Abraham, Mose, David, alo Yesu ene. Azɔ hã, Yehowa di be amewo nanya yeƒe ŋkɔa. Biblia gblɔ be: “Na woadze sii be wò, ame si ŋkɔe nye Yehowa la, wò ɖeɖe koe nye Dziƒoʋĩtɔ ɖe anyigba blibo la dzi.”—Psalmo 83:18.\nŊkɔa le vevie na Yesu. Le gbedodoɖa si woyɔna be mía Fofo Si Le Dziƒo alo Aƒetɔ Ƒe Gbedodoɖa me la, Yesu fia eyomedzelawo be woado gbe ɖa na Mawu be: “Wò ŋkɔ ŋuti nakɔ.” (Mateo 6:9) Yesu ŋutɔ do gbe ɖa na Mawu be: “Fofo, do wò ŋkɔ ɖe dzi.” (Yohanes 12:28) Mawu ƒe ŋkɔa dodo ɖe dzi nɔ vevie na Yesu le eƒe agbe me, eya ta edo gbe ɖa be: “Mena wonya wò ŋkɔ la, eye magana woanyae.”—Yohanes 17:26.\nŊkɔa le vevie na ame siwo nya Mawu. Mawusubɔla siwo nɔ anyi le blema nya be hafi yewoakpɔ agbe eye yewoanɔ dedie la, ele be Mawu ƒe ŋkɔa nanɔ vevie na yewo. “Yehowa ƒe ŋkɔ nye mɔ́ sesẽ. Afi mae ame dzɔdzɔe la sina yina eye wònɔa dedie.” (Lododowo 18:10) “Ame sia ame si yɔa Yehowa ƒe ŋkɔ la, woaɖee.” (Yoel 2:32) Biblia ɖee fia be Mawu ƒe ŋkɔ ana ame siwo subɔnɛ la naɖe dzesi. “Dukɔwo dometɔ ɖe sia ɖe azɔ le eƒe mawu ƒe ŋkɔ me, ke míawo ya míazɔ le Yehowa mía Mawu ƒe ŋkɔ me ɖaa tegbee.”—Mika 4:5; Dɔwɔwɔwo 15:14.\nNU SI ŊKƆA ÐE FIA\nMawu ɖeka koe tɔ ŋkɔ ma. Agbalẽnyala geɖe gblɔ be ŋkɔ Yehowa gɔmee nye “Enana Wòvaa Eme.” Yehowa Mawu ŋutɔ na gɔmesese deto si le ŋkɔa ŋu dze esime wògblɔ nya siawo tso eɖokui ŋu na Mose be: “Mava Nye Nu Si Metia Be Manye.” (2 Mose 3:14) Mawu ƒe ŋkɔa mefia be Wɔla, ame si wɔ nuwo katã koe wònye o. Eƒe ŋkɔa ɖe ŋutete si le esi be wòana eya ŋutɔ kple eƒe nuwɔwɔwo nava nye nu sia nu si hiã ale be eƒe tameɖoɖo nava eme la fia. Togbɔ be Mawu ƒe dzesideŋkɔwo ate ŋu aɖɔ eƒe ɖoƒe, ŋutete, alo ŋusẽ hãa, eƒe ŋkɔ Yehowa ɖeɖe koe na míekpɔ ame si tututu wònye kple nu si wòate ŋu ava nye.\nŊkɔa na míekpɔ ale si Mawu tsɔ ɖe le eme na mí. Gɔmesese si le Mawu ƒe ŋkɔa ŋu ɖe ale si wòtsɔ ɖe le eme na eƒe nuwɔwɔwo, siwo dome míawo hã míele la fia. Azɔ hã, esi Mawu na míenya eƒe ŋkɔa ta la, efia be edi be míadze si ye. Eya ŋutɔe tso le eɖokui si na míenya eƒe ŋkɔa, hafi wòava va tame na mí gɔ̃ hã be míabia. Eme kɔ ƒãa be Mawu di be míanya be Ame ŋutɔŋutɔ si ŋu míate ŋu ate ɖo ye yenye ke menye abe mawu aɖe si le adzɔge ʋĩi si wosubɔna la ene o.—Psalmo 73:28.\nNe míezãa Mawu ƒe ŋkɔa la, ke efia be míedi be míadze sii. Le kpɔɖeŋu me, àdi be ame aɖe si nèdi be yeadze xɔ̃e la nanɔ wò ŋkɔ yɔm na wò. Aleke nàse le ɖokuiwò me ne amea gbe be yemayɔ wò ŋkɔa na wò o? Ne amea le ewɔm nenema la, awɔ na wò be ɖewohĩ medi be yeanye xɔ̃wò o. Nenemae wòle le Mawu hã gome. Yehowa na míenya eƒe ŋkɔa eye wòde dzi ƒo na mí be míazãe. Ne míezãe la, ana Yehowa nakpɔe be míedi be míate ɖe ye ŋu. Susuae nye be ekpɔa “ame siwo dea ŋugble le [alo “dea asixɔxɔ,” etenuŋɔŋlɔ] eƒe ŋkɔ ŋu la ŋu” gɔ̃ hã!—Malaki 3:16.\nAfɔɖeɖe gbãtɔ si akpe ɖe mía ŋu be míadze si Mawue nye be míanya eƒe ŋkɔ. Gake mele be wòase ɖe afi ma o. Ele be míadze agbagba be míadze si Ame si tɔ ŋkɔa. Ele be míanya ame si tututu wònye.\nMAWU ƑE ŊKƆ ÐE? Mawu ƒe ŋkɔe nye Yehowa. Ŋkɔ ma na míekpɔe be Mawu ɖeka si tɔ ŋkɔ ma koe nye Ame si ate ŋu ana eƒe tameɖoɖo nava eme\nALEKE MAWU WƆ VA DZƆ?\nNya ma ɖea fu na ame geɖe.Ðewohĩ eɖea fu na wò hã. Míate ŋu atrɔ biabia ma ale: Ne ame aɖee wɔ xexea kple nu siwo katã le eme la, ke aleke Mawu wɔ va dzɔ?\nDzɔdzɔmeŋutinunyalawo gblɔna be gɔmedzedze li na xexea. Biblia ƒe mawunyakpukpui gbãtɔ gblɔ tso nya sia ŋu be: “Le gɔmedzedzea me Mawu wɔ dziƒo kple anyigba.”—1 Mose 1:1.\nXexea ŋutɔ mewɔ eɖokui o; afi aɖe kokokoe wòdzɔ tso. Naneke mate ŋu adzɔ tso nu si meli o me o. Ne naneke meli do ŋgɔ hafi xexea va dzɔ o la, anye ne xexe aɖeke meli egbea o. Togbɔ be asesẽ be míase egɔme bliboe hã la, nane si li tegbee si menye xexea ƒe akpa aɖeke o lae na xexea va dzɔ. Yehowa Mawu, ame si nye ŋusẽtɔ si si nunya le eye wònye gbɔgbɔ lae nye Ame si na xexea va dzɔ.—Yohanes 4:24.\nBiblia gblɔ tso Mawu ŋu be: “Hafi towo nava dzɔ, alo hafi nàwɔ xexea kple anyigbaa la, wòe nye Mawu tso mavɔ me yi mavɔ me.” (Psalmo 90:2) Esia fia be Mawu ya li tso gbe aɖe gbe ke. Eya ta “le gɔmedzedzea me” la, eyae wɔ xexe sia.—Nyaɖeɖefia 4:11.\nMawu ƒe nɔnɔme veviawoe nye kawo?


Míayi Edzi Anɔ Anyi Abe “Ame Siwo Li Hena Ɣeyiɣi Kpui Aɖe” Ene | Nufiame\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Luo Malagasy Malay Mizo Moore Myanmar Ndebele Ndonga Norwegian Nzema Ossetian Pangasinan Papiamento (Curaçao) Persian Polish Portuguese Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tatar Tetun Dili Thai Tsonga Turkish Twi Ukrainian Urdu Venda Vietnamese Zulu\n“Mele nu xlɔ̃m mi abe amedzrowo kple ame siwo li hena ɣeyiɣi kpui aɖe la ene, be miayi edzi atsri ŋutilã ƒe nudzodzrowo.”—1 PET. 2:11.\nNu ka tae woate ŋu agblɔ be amesiaminawo nye ame siwo li hena ɣeyiɣi kpui aɖe?\nGɔmesese ka nue ‘alẽ bubuawo’ nye ame siwo li hena ɣeyiɣi kpui aɖe le?\nNu kae nèle mɔ kpɔm na vevie le etsɔ si gbɔna me?\n1, 2. Ame kawoe Petro yɔ be “ame tiatiawo,” eye nu ka tae wògblɔ be wonye “ame siwo li hena ɣeyiɣi kpui aɖe”?\nƑE 30 aɖewo le Yesu ƒe dziƒoyiyi vɔ megbe la, apostolo Petro ŋlɔ lɛta aɖe na “amedzro siwo li hena ɣeyiɣi kpui aɖe, siwo kaka ɖe Ponto, Galatia, Kapadokia, Asia, kple Bitinia, ame siwo nye ame tiatiawo” la. (1 Pet. 1:1) Eme kɔ ƒãa be, esi Petro zã nyagbɔgblɔ “ame tiatiawo” la, enɔ nu ƒom tso ame siwo wotsɔ gbɔgbɔ kɔkɔe si ami na, siwo “wodzi . . . yeyee hena mɔkpɔkpɔ gbagbe” wo be woaɖu fia kple Kristo le dziƒo abe eya ŋutɔ ke ene la ŋu. (Mixlẽ 1 Petro 1:3, 4.) Gake nu ka tae wòva yɔ ame tiatia siawo emegbe be “amedzrowo kple ame siwo li hena ɣeyiɣi kpui aɖe”? (1 Pet. 2:11) Eye nu ka tae wòle be mí katã míatsɔ ɖe le nya sia me esi wònye be egbea Ðasefo ʋɛ aɖewo koe gblɔ be amesiaminawo alo ame tiatiawoe yewonye?\n2 Esɔ be wozã nyagbɔgblɔ “amedzro siwo li hena ɣeyiɣi kpui aɖe” la na amesiamina siwo nɔ anyi le ƒe alafa gbãtɔa me. Womenɔ anyigba dzi ɖaa o; eye ƒuƒoƒo sia me tɔ susɔe siwo le agbe fifia hã manɔ anyigba dzi ɖaa o. Apostolo Paulo si ŋutɔ hã nye “alẽha sue” si me tɔwo nye amesiaminawo dometɔ ɖeka la ɖe eme be: “Ke míawo ya la, míaƒe dumevinyenye ƒe gomenɔamesi le dziƒowo, afi si hã míele ɖela, si nye Aƒetɔ Yesu Kristo la, lalam vevie tso.” (Luka 12:32; Flp. 3:20) Esi amesiaminawo ƒe “dumevinyenye ƒe gomenɔamesi le dziƒowo” ta la, ne woku la, wodzona le anyigba sia si dzi Satana kpɔ ŋusẽ ɖo la dzi, eye woxɔa nane si nyo wu, si nye makumakugbenɔnɔ le dziƒo. (Mixlẽ Filipitɔwo 1:21-23.) Wole anyigba la dzi hena ɣeyiɣi kpui aɖe ko, eya ta woate ŋu agblɔ be wonye “ame siwo li hena ɣeyiɣi kpui aɖe” vavã.\n3. Nyabiase si ku ɖe ‘alẽ bubuawo’ ŋu kae fɔ ɖe te?\n3 Ke ‘alẽ bubuawo’ ya ɖe? (Yoh. 10:16) Ŋɔŋlɔawo gblɔ be woava nɔ anyigba dzi tegbee. Ɛ̃, anyigba la ava zu woƒe aƒe tegbee! Ke hã le gɔmesese aɖe nu la, woate ŋu abu woawo hã fifia abe ame siwo li hena ɣeyiɣi kpui aɖe la ene. Le gɔmesese ka nu?\n“NUWƆWƆ BLIBO LA KATÃ LE ŊEŊEM ÐEKAE”\n4. Nu kae xexemekplɔlawo mete ŋu le mɔ xem na o?\n4 Zi ale si Yehowa ɖe mɔ Satana ƒe nuɖoanyi vɔ̃ɖi sia kpɔtɔ li la, ame sia ame anɔ fu kpem le nu gbegblẽ siwo do tso aglã si Satana dze ɖe Yehowa ŋu me la si me, Kristotɔwo hã le eme. Biblia gblɔ le Romatɔwo 8:22 be: “Míenyae be nuwɔwɔ blibo la katã le ŋeŋem ɖekae, eye wòle veve sem ɖekae va se ɖe fifia.” Xexea sia ƒe kplɔlawo, dzɔdzɔmeŋutinunyalawo, alo gakpekpeɖeŋunalawo mete ŋu le amegbetɔƒomea ƒe fukpekpewo ɖem ɖa o, togbɔ be wodi vevie be yewoaɖe wo ɖa hã.\n5. Tso keke ƒe 1914 me ke la, afɔ kae ame miliɔn geɖe ɖe, eye nu ka tae?\n5 Esia ta tso keke ƒe 1914 me ke la, ame miliɔn geɖe tiae be yewoanye Fia, Kristo Yesu, si Mawu ɖo zi dzi la, teviwo. Womedi be yewoanye Satana ƒe xexemenuɖoanyia ƒe akpa aɖeke kura o. Wogbe be yewomade Satana ƒe xexea dzi o. Ke boŋ wozãa woƒe agbe kple nunɔamesiwo tsɔ kpea asi ɖe Mawu ƒe Fiaɖuƒea ŋu hedoa eƒe nuwo ɖe ŋgɔ.—Rom. 14:7, 8.\n6. Gɔmesese ka nue woate ŋu ayɔ Yehowa Ðasefowo be amedzrowo le?\n6 Ɛ̃, Yehowa Ðasefowo nye dukɔmevi siwo wɔa se dzi le dukɔ siwo wu 200 sɔŋ me, ke hã dukɔ ka ke mee woɖale o, wole abe amedzrowo ene. Womedea akpa aɖeke dzi le dunyahehe kple aglãdzenuwɔnawo me o. Eye fifia gɔ̃ hã la, wobua wo ɖokuiwo be yewonye xexe yeye aɖe, si Mawu awɔ la, me tɔwo. Edoa dzidzɔ na wo be esusɔ vie ko yewomegale amedzrowo nye ge le xexemenuɖoanyi madeblibo sia me azɔ o.\nMíedoa alɔ Satana ƒe xexea le mɔ aɖeke nu o. Míehea amewo ƒe susu yia Mawu ƒe xexe yeyea dzi\n7. Aleke wòadzɔe be Mawu subɔlawo nava zu anyigbadzinɔlawo tegbee, eye aleke anyigba dzi anɔ ɣemaɣi?\n7 Eteƒe madidi o, Kristo awɔ eƒe ŋusẽa ŋu dɔ ahatsrɔ̃ Satana ƒe nuɖoanyi vɔ̃ɖia ɖa. Kristo ƒe dziɖuɖu debliboa aɖe nu vɔ̃ kple blanuiléle ɖa keŋkeŋ le anyigba dzi. Aɖe ame ɖe sia ɖe si dzea aglã ɖe Yehowa ƒe dziɖulanyenye ŋu la ɖa. Mawu subɔla wɔnuteƒewo ava zu Paradisonyigba la dzi nɔlawo tegbee. (Mixlẽ Nyaɖeɖefia 21:1-5.) Ekema “woaɖe” nuwɔwɔ la “tso gbegblẽ ƒe kluvinyenye la me, eye wòakpɔ Mawu ƒe viwo ƒe ablɔɖe si me ŋutikɔkɔe le la” le gɔmesese deblibo nu.—Rom. 8:21.\nNU KAWOE WODI TSO KRISTOTƆ VAVÃWO SI?\n8, 9. Esi Petro gblɔ be ‘míatsri ŋutilã ƒe nudzodzrowo’ la, nu kawo tututu wòwɔnɛ?\n8 Petro ɖe nu si wodi tso Kristotɔwo si la me esi wòyi edzi gblɔ be: ‘Lɔlɔ̃tɔwo, mele nu xlɔ̃m mi abe amedzrowo kple ame siwo li hena ɣeyiɣi kpui aɖe la ene, be miayi edzi atsri ŋutilã ƒe nudzodzro siwo le avu wɔm kple luʋɔ la.’ (1 Pet. 2:11) Kristotɔ amesiaminawoe wòɖo aɖaŋu ma na, gake ele be Yesu ƒe alẽ bubuawo hã nawɔ ɖe aɖaŋuɖoɖo ma dzi.\n9 Ne amegbetɔwo ɖi kɔ na dzodzro aɖewo le ale si Wɔla la ɖoe nu la, naneke megblẽ le wo ŋu o. Ke boŋ wonaa agbea gavivina ɖe edzi. Le kpɔɖeŋu me, dzodzro aɖewo le dzɔdzɔme nu, abe nuɖuɖu viviwo kple nunono dodzidzɔnamewo, modzakaɖeɖe kpakple hadede tuameɖowo ene. Esɔ eye wòle dzɔdzɔme nu hã be srɔ̃tɔ aɖe nadi be ye kple ye srɔ̃ yewoadɔ. (1 Kor. 7:3-5) Gake esɔ nyuie be Petro na eme kɔ ƒãa be “ŋutilã ƒe nudzodzro” siwo ŋu yele nu ƒom tsoe lae nye esiwo “le avu wɔm kple luʋɔ la.” Biblia gɔmeɖeɖe aɖewo ɖe eme be “ŋutilã ƒe dzodzro makɔmakɔwo” (King James Version) alo “dzodzro vɔ̃wo” (New International Version). Eme kɔ ƒãa be, ele be míaɖu dzodzro ɖe sia ɖe si tsi tsitre ɖe Yehowa ƒe tameɖoɖo ŋu, si ate ŋu agblẽ mía kple Mawu dome ƒomedodo me la dzi. Ne menye nenema o la, esia ate ŋu akplɔ mí ayi tsɔtsrɔ̃ me.\n10. Mɔ siwo dzi tom Satana le be yeana Kristotɔ vavãwo nava nye xexe sia ƒe akpa aɖe la dometɔ aɖewo ɖe?\n10 Satana ƒe taɖodzinue nye be yeana tame si Kristotɔ vavãwo ɖo kplikpaa be yewoayi edzi anɔ anyi le fifi nuɖoanyi sia me abe “ame siwo li hena ɣeyiɣi kpui aɖe” ene la me nagbɔdzɔ. Ele be míade dzesii be ŋutilãmenuwo yome nɔnɔ ƒe dzodzro sẽŋu la, gbɔdɔdɔ manɔsenu ƒe amebleŋusẽ la, ŋkɔxɔxɔ alo nɔƒe gã nɔnɔ ƒe ameheŋusẽ la, “tɔnye-ko-nenyo” ƒe dzodzro sesẽ la, kple dulɔlɔ̃ ƒe gbɔgbɔ si hea ame la katã nye Satana ƒe mɔ̃tetrewo. Ne míeɖoe kplikpaa ƒoa asa na ŋutilã ƒe nudzodzro manɔsenu siawo la, míeɖenɛ fiana wòdzena ƒãa be míedi be míanye Satana ƒe xexe vɔ̃ɖi sia ƒe akpa aɖeke o. Míetoa esia me ɖoa kpe edzi be míele agbe nɔm abe ame siwo li hena ɣeyiɣi kpui aɖe ko ene. Nu si koŋ nye míaƒe didi, si tae míele kutri kum ɖo, ye nye be míava zu Mawu ƒe dzɔdzɔenyenyexexe yeyea me nɔlawo tegbee.\n11, 12. Aleke amewo bua amedzrowo ɣeaɖewoɣi, eye aleke ame aɖewo bua Yehowa Ðasefowoe?\n11 Petro yi edzi ɖe nu si wodi tso Kristotɔ siwo le abe “ame siwo li hena ɣeyiɣi kpui aɖe” ene si la me hegblɔ le kpukpui 12 lia me be: “Mina miaƒe agbenɔnɔ nanyo le dukɔwo dome, bene le nu si me wole nu ƒom tsi tsitre ɖe mia ŋu abe vɔ̃wɔlawo ene le me la, le miaƒe dɔ nyui siwo teƒe wokpɔ ŋuti la, woado Mawu ɖe dzi le kpɔkpɔɖaŋkeke la dzi.” Ɣeaɖewoɣi la, amewo ƒoa nu tsia tsitre ɖe ame siwo nye amedzrowo le dukɔ aɖe me la ŋu, le esi woto vovo na dumeviwo ko ta; eye wobua wo abe vɔ̃wɔlawo ene gɔ̃ hã. Ale si woƒoa nui, woƒe nuwɔnawo, woƒe awudodo, ɖewohĩ woƒe dzedzeme kura gɔ̃ hã ate ŋu ato vovo le mɔ aɖewo nu. Gake ne wowɔa dɔ nyuiwo, si fia be, ne woƒe agbenɔnɔ nyo la, nya vɔ̃ ka kee woɖagblɔ tso wo ŋu o, ame bubuwo kpɔnɛ be menye ame vɔ̃ɖiwoe wonye o.\n12 Nenema kee Kristotɔ vavãwo to vovo na ame siwo dome wole la dometɔ geɖewo le mɔ geɖe nu, abe le dzeɖoɖo alo modzakaɖenuwo tiatia me ene. Zi geɖe la, woƒe awudodo kple dzadzraɖo nana wòɖea dzesi be woto vovo na woƒe nutoa me tɔ akpa gãtɔ. Le vovototo siawo ta la, ame siwo wogblẽ wo ŋu na la tsoa wo nu abe ame vɔ̃ɖiwoe wonye ene. Ke hã ame bubuwo ate ŋu akafu wo ɖe woƒe agbenɔnɔ ta.\n13, 14. Nu kae wòfia be nunya “ƒe dɔwɔwɔwo mee eƒe dzɔdzɔenyenye dzena le”? Wɔ eƒe kpɔɖeŋu.\n13 Ɛ̃, míaƒe agbenɔnɔ nyui ate ŋu ana amewo nakpɔe be susu aɖeke meli si tae woaƒo nu atsi tre ɖe mía ŋu ɖo o. Wogblɔ alakpanyawo le Yesu, si nye amegbetɔ ɖeka pɛ si wɔ nuteƒe na Mawu bliboe, si nɔ anyigba dzi afi sia kpɔ la gɔ̃ hã ŋu. Ame aɖewo yɔe be “nu tsu ɖula kple wain tsu nola, nudzɔlawo kple nu vɔ̃ wɔlawo xɔlɔ̃.” Gake nyateƒea ye nye be, eƒe agbenɔnɔ nyui kple Mawu subɔsubɔ na wòdze ƒãa be menye nu vɔ̃ wɔlae wònye o. Yesu gblɔ be: “Nunya ƒe dɔwɔwɔwo mee eƒe dzɔdzɔenyenye dzena le.” (Mat. 11:19) Nenema kee wòle egbea hã. Le kpɔɖeŋu me, mía nɔvi lɔlɔ̃nu faa dɔwɔla siwo subɔna le Betel-ƒe si le Selters, Germany, me la, ƒe aƒelikawo bua wo be woto vovo kura. Gake nutoa dzikpɔla xɔ nya ɖe nɔviawo ta gblɔ be: “Enye nyateƒe be Ðasefo siwo le subɔsubɔm le afi ma la ƒe agbenɔnɔ to vovo ya, gake ema meɖea fu na nutoa me tɔ bubuwo le mɔ aɖeke nu o.”\nBiblia me nyateƒea kpe ɖe Russiatɔwo ƒe ƒome sia ŋu wowɔ ɖeka\n14 Nenema tɔgbie woƒo nya ta le nya aɖe si fɔ ɖe te ku ɖe Yehowa Ðasefo siwo le Moscow, Russia, ŋu la gome. Wotso wo nu alakpatɔe be wowɔ nu gbegblẽ vovovowo. Gake le June 2010 me la, Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe, si le Strasbourg, France, la tso afia be: “Ʋɔnudrɔ̃ƒea kpɔe be ale si [Moscow ƒe dziɖuɖumegãwo] tu afɔkpo habɔbɔ si sama wo la me tɔwo ƒe mawusubɔsubɔ kple hadede kple wo nɔewo ƒe gomenɔamesi me la mele se nu o. Woƒe dukɔa me ʋɔnudrɔ̃ƒewo mete ŋu ‘ɖe nu me wòde edeƒe kple kpeɖodzi vavã’ be amesamalawo” da se dzi o; le kpɔɖeŋu me, womete ŋu ɖo kpe edzi be Ðasefowo gbaa ƒomewo, wodea ameɖokuiwuwu ƒe dzi ƒo, alo gbena be woagawɔ atike na yewo le kɔdzi o. Eya ta Ʋɔnudrɔ̃ƒea gblɔ be dukɔa ƒe ʋɔnudrɔ̃ƒewo zã Moscow ƒe se siwo le kpaɖii la le mɔ gbegblẽ nu ɖe Yehowa Ðasefowo ŋu.\nELE BE MÍABƆBƆ MÍA ÐOKUI ÐE DZIÐUÐUWO TE\n15. Biblia me gɔmeɖose ka dzie Kristotɔ vavãwo wɔna ɖo le xexea me katã?\n15 Le nyateƒe me la, Yehowa Ðasefo siwo le Moscow kple esiwo le xexea me katã la wɔna ɖe nu bubu aɖe si wodi tso Kristotɔwo si, si ŋu Petro ƒo nu tsoe la dzi. Egblɔ be: ‘Mibɔbɔ mia ɖokui ɖe amegbetɔwo ƒe nuɖoanyiwo katã te le Aƒetɔ la ta: eɖanye fia si le ɖoƒe kɔkɔ, alo nutomefia o.’ (1 Pet. 2:13, 14) Togbɔ be Kristotɔ vavãwo menye xexea ƒe akpa aɖeke o hã la, wolɔ̃na faa bɔbɔa wo ɖokuiwo ɖe dziɖuɖuwo te, le esi wònye be “Mawue ɖe mɔ wole woƒe nɔƒe, siwo seɖoƒe li na” ta, abe ale si Paulo ɖo aɖaŋu na wo ene.—Mixlẽ Romatɔwo 13:1, 5-7.\n16, 17. (a) Nu kae ɖo kpe edzi be míetsia tsitre ɖe dziɖuɖuwo ŋu o? (b) Nu ka dzie dziɖuɖumegã aɖewo lɔ̃ ɖo?\n16 Yehowa Ðasefowo le fifi nuɖoanyi sia me abe “ame siwo li hena ɣeyiɣi aɖe” ene, gake menye ɖe wodi be yewoatsi tsitre ɖe dziɖuɖuwo ŋu o; nenema kee wometsia tsitre ɖe ame siwo le woawo ŋutɔwo ƒe dunyahehe alo hadomegbenɔnɔ ŋuti nyametsotsowo wɔm la ŋu o. To vovo na subɔsubɔha bubuwo la, Yehowa Ðasefowo ya medea nu dunyahehe me o. Womedzea agbagba be yewoaɖo ale si dziɖuɖumegãwo akplɔ wo teviwoe la na wo o. Nu si amewo susu be woadi be yewoade tɔtɔ hadomeɖoɖowo me alo woadi be yewoadze aglã ɖe dziɖuɖuwo ŋu la menye nyateƒe o!\n17 Kristotɔ vavãwo wɔna ɖe dziɖuɖumegãwo ƒe sededewo dzi, abe ale si Petro ɖo aɖaŋu na wo be ‘woabu fia la’ ene, tsɔ ɖenɛ fiana be yewodea bubu dziɖuɖumegãwo ŋutɔwo kple ɖoƒe siwo wole la ŋu. (1 Pet. 2:17) Ɣeaɖewoɣi la, dziɖuɖumegãwo lɔ̃na ɖe edzi be susu gobi aɖeke meli si tae wòle be yewoatsi dzimaɖi le Yehowa Ðasefowo ta o. Le kpɔɖeŋu me, Germany dunyahela Steffen Reiche, si nye dudɔnunɔla aɖaŋuɖola le Brandenburg nuto gã me tsã, si va zu Germany sewɔtakpekpe me tɔ emegbe la gblɔ be: “Nɔnɔme nyui siwo Yehowa Ðasefowo ɖe fia le gakpɔwo kple gaxɔwo me la le vevie ŋutɔ egbea abe ale si wonɔ vevie le ŋkeke siwo va yi me la ene na demokrasi dukɔwo ƒe anyinɔnɔ: eyae nye be, wonɔ tsitre sesĩe ɖe SS-srafowo nu eye woɖe havilɔlɔ̃ fia gamenɔla bubuwo. Ne míebu ale si gbegbe ŋutasesẽ ɖe amedzrowo kple dunyaheha bubu me tɔwo alo ame siwo ƒe susu to vovo le dunyawo me ŋu le dzidzim ɖe edzii ŋu la, míekpɔe be ele vevie ŋutɔ be míaƒe dukɔa me vi ɖe sia ɖe nasrɔ̃ nɔnɔme nyui siawo.”\nELE BE MÍALƆ̃ MÍA NƆVIAWO KATÃ\n18. (a) Nu ka tae mewɔ nuku be míelɔ̃a nɔviwo ƒe habɔbɔ blibo la o? (b) Nu kae ame aɖewo siwo menye Ðasefowo o kpɔ dze sii?\n18 Apostolo Petro ŋlɔ bena: “Milɔ̃ nɔviwo ƒe habɔbɔ blibo la katã, mivɔ̃ Mawu.” (1 Pet. 2:17) Yehowa Ðasefowo vɔ̃a Mawu, si fia be wovɔ̃na na nu si medzea eŋu o la wɔwɔ, eye esia hã ʋãa wo wowɔa eƒe lɔlɔ̃nu. Wokpɔa dzidzɔ be yewonye xexea me katã ƒe nɔviwo ƒe habɔbɔ siwo le Yehowa subɔm la me tɔwo. Eya ta mewɔ nuku o be “[wolɔ̃a] nɔviwo ƒe habɔbɔ blibo la katã.” Nɔvilɔlɔ̃ sia ƒomevi megabɔ le ɖokuitɔdidi ƒe xexe sia me o, eye esia wɔa nuku na ame siwo menye Ðasefowo o. Le kpɔɖeŋu me, esi nyɔnu aɖe si kplɔa modzakaɖetsaɖilawo tsanae, si wɔa dɔ na Amerikatɔwo ƒe mɔzɔdɔwɔƒe aɖe la kpɔ ale si gbegbe Ðasefowo ɖe lɔlɔ̃ fia vavala siwo tso dukɔ vovovowo me va dukɔwo dome takpekpe aɖe si wowɔ le Germany le ƒe 2009 me kple ale si gbegbe wokpe ɖe wo ŋui teƒe la, ewɔ nuku nɛ ale gbegbe. Egblɔ be ƒe gbogbo aɖee nye esia yekplɔa modzakaɖetsaɖilawo tsana, gake yemekpɔ nu sia tɔgbi kpɔ o. Emegbe Ðasefoawo dometɔ ɖeka gblɔ be: “Nya ɖe sia ɖe si nyɔnua gblɔ tso mía ŋu la, egblɔe kple dzidzɔ kple seselelãme aɖe si ɖee fia be ewɔ nuku nɛ ŋutɔ.” Ðe wò ŋutɔ èsee amewo ƒo nu tso Ðasefowo ŋu alea esi wokpɔ woƒe nuwɔwɔ teƒe le nutome gã takpekpe aɖe si nède me kpɔa?\n19. Nu kae wòle be míaɖo kplikpaa be míawɔ, eye nu ka tae?\n19 Le mɔ siawo kple bubuwo nu la, Yehowa Ðasefowo ɖenɛ fiana be yewonye ‘ame siwo le Satana ƒe nuɖoanyi sia me hena ɣeyiɣi kpui aɖe,’ alo amedzrowo, le gɔmesese ŋutɔŋutɔ nu. Wowɔa esia kple dzidzɔ, eye woɖoe kplikpaa be yewoayi edzi alea. Kakaɖedzi sẽŋu aɖe le mɔkpɔkpɔ si le wo si be, eteƒe madidi o, yewoava zu Mawu ƒe dzɔdzɔenyenyexexe yeyea me nɔlawo tegbee la ŋu. Ðe mèle mɔ kpɔm na esia vevie oa?\nƉoe Ɖe Amewo Ɖoe Ɖe Amewo Míayi Edzi Anɔ Anyi Abe “Ame Siwo Li Hena Ɣeyiɣi Kpui Aɖe” Ene


Blanuiléledɔlélawo Aleke Wosena Le Wo Ðokui Me?\nJAMES * ɖo ŋku edzi gblɔ be: “Esime mexɔ ƒe 12 la, mefɔ gbe ɖeka ŋdi hebɔbɔ nɔ nye aba dzi hebia ɖokuinye be, ‘Ðe wònye be mekua?’” Blanuiléledɔ sesẽ aɖee nɔ fu ɖem na James. Egblɔ le ƒe 30 megbe be: “Mewɔa avu kple seselelãme kpakple susu me dɔléle sia gbe sia gbe.” Esime James nye sɔhɛ la, ese le eɖokui me be viɖe aɖeke menɔ ye ŋu o ale gbegbe be edze eƒe ɖevimefotowo ƒu gbe. Egblɔ be: “Nyemesusu be medze be woaɖo ŋku dzinye gɔ̃ hã o.”\nEsi wònye be mí katã míeléa blanui ɣeaɖewoɣi ta la, míate ŋu aƒo nya ta be míese ale si tututu blanuiléledɔlélawo sena le wo ɖokuiwo me la gɔme. Gake biabia lae nye be, alekee ame siwo le blanuiléledɔ sesẽ lém la sena le wo ɖokui me?\nEdzea Ame Dzi Le Vome Vɔ̃ɖitɔe\nMenye blanuiléle si me mí katã míetona ɣeaɖewoɣi dzro koe blanuiléledɔ sesẽ nye o, ke boŋ enye dɔléle sesẽ aɖe si naa ame tɔtɔna zi geɖe ale gbegbe be megate ŋu wɔa eƒe gbe sia gbe dɔwo o.\nLe kpɔɖeŋu me, “vɔvɔ̃, susumetɔtɔ, veve heliheli sese, kple blanuiléle si nu sẽ” ɖe fu na Álvaro hena ƒe 40 kple edzivɔwo. Egblɔ be: “Nye blanuiléledɔa wɔe be ame bubuwo ƒe nukpɔsusu si woɖe gblɔ la naa nu tena ɖe dzinye ŋutɔ. Ɣesiaɣi si nane meyi nyuie o la, mesena le ɖokuinye me be gbɔnyee kuxia tso.” Egblɔ le blanuiléledɔ ŋu be enye “vevesese heliheli, evɔ mànya afi si tututu vevesesea le o; vɔvɔ̃, evɔ mànya nu si tututu tae o, eye esi gavɔ̃ɖi wue nye be, màdi kura be yeaƒo nu tso eŋu o.” Gake fifia ya, eƒe dzi dze eme, elabena enya nu si gbɔ eƒe seselelãme mawo tso. Egblɔ be: “Nyanya be kuxi si le fu ɖem nam la ɖea fu na ame bubuwo hã ɖeɖe dzaa wɔe be nye dzi dze eme.”\nBlanuiléledɔ na be alɔ̃madɔmadɔ, vevesese, dzikudodo kabakaba, kple “nuxaxa si nu gbea tsotso” ɖe fu na Maria, si xɔ ƒe 49, si le Brazil. Esi wova de dzesi dɔléle si nɔ fu ɖem na Maria zi gbãtɔ la, eƒe dzi dze eme esi wòkpɔe be dɔ nyanyɛ aɖee nɔ fu ɖem na ye. Ke hã, egblɔ be, “esia wɔe be meva tsi dzimaɖi ŋutɔ, elabena ame geɖe mesea ale si tututu blanuiléledɔ le gɔme o eye wobunɛ be enye dɔléle vɔ̃ɖi aɖe.”\nNu Si Ŋu Mele Be Woalé Blanui Le O Ye Wònyea?\nTogbɔ be ɣeaɖewoɣi la, wonyaa nu si gbɔ blanuiléledɔ tsona hã la, zi geɖe la, ɖeko wòva dzea ame dzi le vome. Richard, si le South Africa gblɔ be: “Ðeko nàse le ɖokuiwò me enumake be blanuiléle va xɔ aƒe ɖe mewò abe alilikpo dodo aɖee va tsyɔ̃ dziwò le vome ene, evɔ mànya nu si gbɔ wòtso o. Wò ame nyanyɛ aɖeke meku o, eye nublanuinya aɖeka hã medzɔ ɖe dziwò o. Ke hã, àse le ɖokuiwò me be dzi mele dzɔwòm o eye nu te ye ŋu. Eye nu sia nu si nàwɔ la maɖe blanuiléle ƒe alilikpoa ɖa o. Nuteɖeamedzi si wu tsɔtsɔ na wò ana nàdi be yeana ta, eye mànya nu si tae o.”\nMele be blanuiléledɔ nanye nu si akpe ŋu na ame o. Ke hã, ekpe ŋu na Ana, si le Brazil la be wokpɔe be blanuiléledɔe nɔ fu ɖem na ye. Egblɔ be: “Le nyateƒe me la, ƒe enyi va yi esi wode dzesi nye dɔlélea, gake egakpea ŋu nam kokoko.” Nu si ɖea fu nɛ vevie wue nye be, ekpɔe be esesẽna na ye ŋutɔ be yeakpe akɔ kple blanuiléle sesẽ si ɖea fu na ye la. Egblɔ be: “Fukpekpea nu sẽna ɣeaɖewoɣi ale gbegbe be mesea veve ŋutɔŋutɔ. Nye lãme katã nɔa veyem.” Le ɣeyiɣi mawo tɔgbi me la, esesẽna ŋutɔ be nàfɔ le aba dzi. Hekpe ɖe eŋu la, edzɔna ɣeaɖewoɣi be Ana metea ŋu dzudzɔa avifafa o. Egblɔ be: “Mefaa avi hehehe ale gbegbe be ɖeɖi tea ŋunye, eye mesena le ɖokuinye me abe ɖe ʋu meganɔ sisim to nye ʋukawo me o ene.”\nBiblia lɔ̃ ɖe edzi be ate ŋu adzɔ be nu nate ɖe ame dzi vevie vɔ̃ɖitɔe. Le kpɔɖeŋu me, nane si ŋu Paulo tsi dzi ɖo vevie ye nye be ame aɖe si nɔ nu xam la ƒe ‘nuxaxa akpa ate ŋu mii.’ (2 Korintotɔwo 2:7) Dzi ɖena le ame siwo blanuiléledɔ le fu ɖem na dometɔ aɖewo ƒo ale gbegbe be ɖeko wodina be yewoadɔ alɔ̃ le ku me. Ame geɖe se le wo ɖokuiwo me abe nyagblɔɖila Yona ene hegblɔna be: “Enyo nam be, maku wu esi manɔ agbe.”—Yona 4:3.\nDɔdadamɔnu kae ame siwo le blanuiléledɔ lém la ate ŋu azã ahanɔ te ɖe dɔléle ɖedzileameƒo sia nu?—g09 07-E.\n^ mm. 2 Míetrɔ ŋkɔwo le nyati etɔ̃ siawo siwo kplɔ wo nɔewo ɖo la me.\n“Ðeko nàse le ɖokuiwò me enumake be blanuiléle va xɔ aƒe ɖe mewò abe alilikpo dodo aɖee va tsyɔ̃ dziwò le vome ene, evɔ mànya nu si gbɔ wòtso o”\nƉoe Ɖe Amewo Ɖoe Ɖe Amewo Blanuiléledɔlélawo Aleke Wosena Le Wo Ðokui Me?\ng 7/09 axa 13-14


Hiob 18 | Biblia Le Internet Dzi | Xexe Yeye Gɔmeɖeɖe\nBildad ƒe nuƒo evelia (1-21)\nEgblɔ nu siwo dzɔna ɖe ame vɔ̃ɖiwo dzi (5-20)\nEgblɔ be Hiob menya Mawu o (21)\n18 Suatɔ Bildad+ ɖo eŋu be: 2 “Ɣekaɣi gɔ̃ miadzudzɔ nya siawo gbɔgblɔ? Mise nu gɔme, ekema míate ŋu aƒo nu. 3 Nu ka ŋuti woabu mí lãwoe,+Eye míezu bometsilawo* le mia ŋkume? 4 Ne èvuvu ɖokuiwò* ʋayɛʋayɛ le wò dɔmedzoe me hã,Ðe woagblẽ anyigba la ɖi le tawò,Alo ɖe agakpe aho le eteƒea? 5 Ɛ̃, ame vɔ̃ɖi ƒe akaɖi atsi,Eye eƒe dzo mabi o.+ 6 Kekeli si le eƒe agbadɔ me ado viviti,Eye akaɖi si le etame hã atsi. 7 Eƒe azɔlizɔzɔ kãkãkã la me agbɔdzɔ,Eye eya ŋutɔ ƒe adaŋudede aƒui anyi.+ 8 Elabena eƒe afɔ akplɔe ade ɖɔ me,Eye wòazɔ ade afɔ ɖɔkawo me. 9 Mɔ̃ alé afɔkpodzi nɛ;Mɔ̃ka alée sesĩe.+ 10 Woɣla adoboli ɖe anyigba nɛ,Eye wotre mɔ̃ ɖe etoƒe. 11 Ŋɔdzinuwo doa voɖi nɛ le goawo katã me+Eye woyɔnɛ ɖe nu kplikplikpli. 12 Ŋusẽ vɔ le eŋu kura,Afɔku+ ana wòanɔ ya mum sagasaga.* 13 Eƒe lãyi vɔ le eŋu;Dɔléle vɔ̃ɖitɔ kekeake* ɖu eƒe abɔwo kple afɔwo. 14 Wohee do goe le eƒe agbadɔ si me wòle dedie le la me,+Eye wokplɔe yi na ŋɔdziwo ƒe fia.* 15 Ame tutɔwoe* anɔ eƒe agbadɔ me;Woakaka dzokpe ɖe eƒe aƒe dzi.+ 16 Eƒe kewo aƒu le to me,Eye eƒe alɔwo ayrɔ le dzi. 17 Womagaɖo ŋku edzi le anyigba dzi o,Eye woaŋlɔ eƒe ŋkɔ be le ablɔwo me.* 18 Woatu asii tso kekeli me aɖo ɖe viviti meEye woanyae ɖa le anyigba wɔnu la dzi. 19 Vi alo dzidzime aɖeke manɔ esi le eƒe dukɔ la dome o,Eye ame aɖeke makpɔtɔ nɛ ɖe enɔƒe o.* 20 Ne eƒe ŋkeke de la, Ɣetoɖoƒetɔwo ƒe nu akuEye dzidzi aƒo Ɣedzeƒetɔwo. 21 Esiae dzɔna ɖe nu gbegblẽ wɔla ƒe agbadɔ dziEye aleae ame si menya Mawu o la ƒe nɔƒe zunae.”\n^ Agate ŋu afia, “ame makɔmakɔwo.”\n^ Alo, “ana wòanɔ tɔtɔm.”\n^ Egɔmeɖeɖe tẽe, “Ku ƒe ŋgɔgbevi.”\n^ Egɔmeɖeɖe tẽe, “ɖo ta ku dziŋɔ aɖe gbɔ.”\n^ Egɔmeɖeɖe tẽe, “Nu si menye etɔ o.”\n^ Egɔmeɖeɖe tẽe, “Ŋkɔ maganɔ esi le ablɔwo me o.”\n^ Alo, “ɖe afi si wònɔ ɣeyiɣi kpui aɖe la o.”